Shinkansen: Sejarah Dan Impak Pada Ekonomi Jepun

Nama Shinkansen mungkin asing dalam kalangan rakyat Malaysia tetapi di Jepun, ia sesuatu yang amat dikenali populasi negara Matahari Terbit. Ini kerana ia sebenarnya merujuk kepada keretapi berkelajuan tinggi atau keretapi peluru. Semasa rangkaian keretapi ini dibangunkan, ia dibina dengan tujuan menyambung wilayah-wilayah Jepun yang jauh dengan ibu kota Tokyo, sekaligus membawa kepada pertumbuhan dan pembangunan ekonomi serta berperanan sebagai rangkaian keretapi komuter. Tetapi bagaimana semua ini berlaku?

Landasan keretapi pertama Jepun dibina pada tahun 1872 yang menghubungkan Shinbashi, Tokyo dan Yokohama dengan selatan wilayah Kanagawa. Landasan tersebut dibina menggunakan 1,067 milimeter landasan sempit atas nasihat jurutera-jurutera British yang dibawa pihak kerajaan semasa mahu memperkenalkan teknologi keretapi Eropah di negara tersebut. Menurut laporan beberapa pihak, mereka berhujah landasan yang lebih rapat dilihat lebih sesuai dengan keadaan muka bumi Jepun yang mendorong kepada pemilihan landasan sempit sebagai landasan pertama mereka.

Untuk dekad-dekad berikutnya, usaha mereka untuk menggunakan 1,435 milimeter landasan lebih luas menggantikan landasan sempit sentiasa berakhir dengan kegagalan. Tokyo merasakan dengan kemajuan ekonomi yang dikecapi ketika itu, negara tersebut memerlukan satu cara untuk menjadikan keretapi lebih pantas. Dan ini memaksa mereka mengeluarkan sejumlah besar modal politik untuk menolak agenda ini ke hadapan. Namun, landasan sempit terus kekal menjadi norma. Satu contoh cubaan ini ialah Projek Danggan Ressha (keretapi peluru) yang dirancang pada tahun 1939. Tujuan perlaksanaan projek ialah meningkatkan kemampuan pengangkutan ke landasan Sanyo dan Tokaido termasuk menukar landasan sempit kepada landasan lebih luas untuk penggunaan keretapi laju penumpang dan kargo. Namun satu perkara yang menjejaskan projek ini ialah pertempuran sengit di Teater Pasifik semasa Perang Dunia Kedua (WWII). Walaupun kerajaan sudah menyediakan tanah untuk landasan dan terowong, ianya dihentikan dan terabai begitu saja sehinggalah apabila Jepun kembali memanfaatkannya dan menjadikan ia sebahagian daripada Tokaido Shinkansen.

Selepas tamat WWII, sudah mula kedengaran mahu membawa balik idea keretapi peluru dan ia sudah dirancang sejak tahun 1957. Namun ramai yang menentang idea tersebut kerana kedudukan keretapi sebagai pengangkutan utama semakin merosot. Para pembaca perlu faham, idea ini timbul lima tahun selepas berakhirnya penjajahan Amerika Syarikat di Jepun dan negara Uncle Sam itu masih lagi memainkan peranan penting dalam negara tersebut. Tetapi selepas Tokaido Shinkansen dirasmikan oleh Maharaja Hirohito sembilan hari sebelum berlangsungnya Sukan Olimpik Tokyo 1964, ia mula menjadi kegemaran para penumpang. Semasa ia diperkenalkan, ia berkemampuan bergerak dari Tokyo ke Osaka dengan kelajuan 210 kilometer sejam sekaligus menjadikan ia sebagai antara keretapi paling laju dan maju pada zamannya, mengatasi kelajuan keretapi lain termasuk keretapi British yang hanya bergerak dengan kelajuan 160 kilometer sejam. Dan ia menjadi pelopor kepada keretapi peluru lain seperti keretapi TGV (Perancis), keretapi ICE (Jerman) dan keretapi Pendolinos (Itali).

Tindakan Jepun yang mara ke hadapan dari segi ini sebenarnya hanyalah sebahagian daripada kebangkitan ekonomi dan budaya mereka dalam tempoh 20 tahun selepas WWII. Menerusi Tokaido Shinkansen, para pengunjung Olimpik 1964 menyaksikan sebuah negara yang kembali bertenaga dengan budayanya yang mengujakan seiring dengan perkembangan keretapinya. Maka tidak hairanlah semasa dekad 60-an, Jepun menjadi tumpuan ikon dekad tersebut dari Ella Fitzgerald hinggalah kumpulan pujaan ramai, The Beatles. Ini ditambah pula dengan imej Tokaido Shinkansen menunjukkan keretapi ikonik itu melalui kawasan yang dipenuhi pokok sakura dengan latar belakang Gunung Fuji, sekaligus menunjukkan gabungan imej diraja lama dan dunia demokratik baru.

Tetapi tiada siapa boleh nafikan kos pembinaan Tokaido Shinkansen ini amat mahal. Malah, kos pembinaan melambung sebanyak 100% sekaligus memaksa Presiden Syarikat Keretapi Kebangsaan Jepun, Shinji Sojo dan ketua juruteranya, Hideo Shima meletak jawatan. Dan semasa Maharaja Hirohito merasmikan kebanggaan baru negara Matahari Terbit itu, kedua-duanya langsung tidak dijemput ke upacara pembukaan keretapi itu.

Idea yang dianggap gila ini diperkenalkan pada tahun 1959 apabila Shima dijemput sebagai pereka dan jurutera untuk gerabak keretapi, landasan dan perkhidmatan keretapi. Pasukan Shima mendapat idea untuk membina satu landasan baru yang boleh berjalan di atas jejambat gaya lebuh raya yang dinaikkan sambil memastikan tahap kecerunan kekal stabil sepanjang masa. Lengkungan pada landasan pula dipastikan sentiasa berada pada kadar minimum. Dan untuk memastikan ia mendapat reputasi sebagai kelajuan yang pantas dan ketepatan masa, model keretapi lama tidak dibenarkan berkongsi landasan dengan Shinkansen. Ini kerana model lama bergantung kepada landasan sempit untuk bergerak sementara landasan Shinkansen menggunakan ukuran standard Amerika dan Eropah iaitu 1.4 meter.

Rekaan landasan keretapi pertama Shima ini pada mulanya digunakan untuk generasi terakhir keretapi stim dan salah satu model ini memecah rekod kelajuan keretapi stim Jepun pada tahun 1954. Walaupun namanya sedikit tercalar kerana menyumbang kepada pertambahan kos Tokaido Shinkansen, beliau dilantik sebagai Pengerusi Agensi Pembangunan Angkasa Lepas Jepun (NASDA sebelum digabungkan dengan dua agensi angkasa lepas lain untuk membentuk JAXA) dan diangkat sebagai Bapa Shinkansen.

Sejak dibuka secara rasmi kepada orang ramai lebih 50 tahun lepas, Tokaido Shinkansen sudah membawa 5.5 bilion penumpang sementara rekaannya juga semakin menarik dan radikal. Dengan muncung yang panjang, roda tersembunyi dan cat hijau atau biru yang berkilat, model keretapi terbaru siri E5 dan E6 menawan hati sesiapa saja yang melihat. Selepas berlepas dari stesen, ia boleh bergerak dengan kelajuan 270 kilometer sejam dalam tiga minit dan pada sesetengah seksyen landasan, mampu bergerak dengan kelajuan 320 kilomter sejam. Dalam gerabak, penumpang merasa selesa dan tidak terganggu dengan bunyi atau getaran keretapi yang selalu dialami bila menggunakan keretapi biasa. Para penumpang boleh menghela nafas lega kerana Shinkansen turut menyediakan tandas yang bersih, kerusi yang boleh direbahkan dan pramugari membawa minuman dan kotak bento sebagai hidangan kepada penumpang. Staf keretapi juga berpakaian kemas dan profesional serta berkelakuan sopan dan berhemah.

Muncung panjang Shinkansen ini bukan saja membantu meningkatkan kelajuan keretapi tetapi juga mengurangkan bunyi keretapi dari landasan dan semasa ia keluar dari terowong. Ini kerana isu ini amat membimbangkan penduduk yang menetap berhampiran dengan landasan keretapi itu. Untuk mengelak masalah itu timbul selepas ia dibawa ke mahkamah pada tahun 1986, Syarikat Keretapi Kebangsaan Jepun mula membina sekatan untuk mengurangkan pencemaran bunyi dan menambahbaik rekaan keretapi. Dan untuk memastikan keretapi peluru ini sentiasa menepati masa, para pemandu dilatih untuk berusaha menepati jadual perjalanan keretapi.

Rangkaian landasan keretapi Shinkansen ini terus berkembang dengan generasi terbaru keretapi ini akan bergerak ke Hokkaido melalui sebuah terowong dasar laut pada tahun 2016 dan dijangka boleh sampai ke Sapporo pada tahun 2035. Pada ketika itu, seksyen pertama generasi baru Chuo Shinkansen yang bergerak dari Tokyo ke Osaka sudah dibuka dengan menggunakan teknologi maglev. Sistem ini yang membolehkan keretapi mengambang di atas landasan boleh sampai ke Tokyo atau Osaka dalam tempoh sejam dengan kelajuan 500 kilometer sejam. Chuo Shinkansen dijangka mula beroperasi pada tahun 2027.

Teknologi Shinkansen sudah mula dieksport ke negara-negara luar dengan Syarikat Keretapi Kebangsaan Jepun memfokuskan kepada kebolehan keretapi berjalan mengikut jadual dan rekod keselamatannya yang cemerlang. Antara negara yang mendapat manfaat dari pengeksportan teknologi ini ialah Taiwan melalui Taiwan Shinkansen yang mula beroperasi pada tahun 2007. Sementara China mereka gerabak dan keretapi laju mereka berdasarkan rekaan gerabak Shinkansen. Ketika ini tiada negara yang mengimport sepenuhnya sistem keretapi berkelajuan tinggi Jepun tetapi beberapa negara seperti Amerika Syarikat dan India sudah menunjukkan minat membangunkan keretapi peluru versi mereka menggunakan teknologi Shinkansen.

Namun, hanya 20 tahun selepas itu barulah Shinkansen ini menampakkan kesannya pada ekonomi Jepun. Pada tahun 1986, Jepun mengatasi KNK Amerika dan Rusia untuk menduduki tempat pertama antara tiga negara perindustrian dunia ini. Shinkansen memerlukan 20 tahun untuk ia mendatangkan hasil memanfaatkan Jepun.

KELEBIHAN SHINKANSEN

SUMBER


Sejarawan Berjaya Jejak Keturunan Leonardo Da Vinci!

Jika ditanya orang Malaysia tentang Leonardo, hanya dua nama yang terpacul: Leonardo DiCaprio dan Leonardo da Vinci. Mereka mengenali da Vinci sebagai pencipta beberapa mahakarya terkenal seperti Monalisa, The Last Supper dan Lady with an Ermine. Walaupun meninggal dunia pada 2 Mei 1519 tanpa meninggalkan sebarang waris, hakikatnya terdapat 14 waris lelaki da Vinci yang masih hidup selepas saintis meneliti sejarah keluarganya selama 690 tahun atau 21 generasi.

Dua orang sejarawan iaitu Profesor Alessandro Vezzosi dan Agnese Sabato menghabiskan selama 10 tahun meneliti rekod kekeluargaan da Vinci untuk menyusun jurai keturunan lelaki keluarga da Vinci. Mereka memulakan semakan dengan menggunakan moyang Leonardo, Michele (lahir pada 1331) merangkumi lima cabang keluarga termasuk keluarga yang melahirkan Leonardo (lahir pada 1452).

Hasil kerja mereka berdua dijangka dapat membetulkan dan mengisi kekosongan tentang kajian keturunan da Vinci serta sebagai sumber rujukan kajian DNA Leonardo pada masa akan datang. 14 waris beliau yang hidup hari ini termasuk kanak-kanak, seorang pekerja pejabat, seorang artisan dan seorang penjual barang porselin. Bila kajian ini didedahkan kepada mereka, mereka merasa bangga kerana ada kaitan dengan polimath Itali Zaman Renaissance itu.

Kebanyakan waris da Vinci yang masih hidup tidak lagi tinggal di Vinci, kampung halaman Leonardo di Tuscan. Bagaimanapun, mereka menetap sekitar kawasan perbandaran Tuscan lain dari Montelupo Fiorentino ke Lastra a Signa dan Versilia. Mereka turut menggugurkan da pada nama keluarga mereka dan kini menggunakan nama Vinci sebagai nama keluarga.

Bagi Paulo Vinci, 85, berita bahawa dia merupakan salah seorang keturunan Leonardo sememangnya satu kejutan yang baik dan bangga dengan berita berkenaan. Sebelum ini, Paulo ada mendengar khabar angin kaitan keluarganya dengan polimath Itali itu tetapi ia berakhir di situ tanpa sebarang kajian. Dia hanya mengetahui kaitannya dengan Leonardo selepas melihat pembentangan yang dibuat Prof Vezzosi dan Sabato. Paulo menambah kisah ini akan diteruskan oleh dua anak lelaki dan empat cucunya.

Geovanni Vinci, 62, pula bekerja sebagai artisan tetapi merasakan dirinya dan Leonardo ibarat langit dengan bumi. Ini kerana walaupun kedua-duanya merupakan artisan, Geovanni melihat dirinya lebih kepada seorang juruteknik. Begitupun, dia berharap Leonardo merasa bangga dengan karya-karya yang dihasilkannya.

Jurai keturunannya berasal dari abang Leonardo, Domenico yang memilih tinggal di kawasan pedalaman Tuscan dan terlibat dengan aktiviti pertanian. Tambah Geovanni, perihal Domenico hampir sama dengan bapanya, Otello yang sukakan kehidupan sederhana dan kerjayanya sebagai pembuat kaca.

Kajian yang dibuat Prof Vezzosi dan Sabato merupakan penambahbaikan daripada kajian sama yang dibuat pada 2016. Dalam kajian tersebut yang memfokuskan satu cabang keluarga da Vinci, dua keturunan lelaki dan ramai individu yang berpangkat saudara secara tidak langsung dengan keluarga berkenaan. Mereka termasuk seorang anggota polis, seorang chef pastri dan seorang akauntan.

Salah seorang individu yang mempunyai kaitan tidak langsung dengan Leonardo ialah pengarah filem Itali Franco Zeffirelli. Zeffirelli terkenal dengan filem Romeo and Juliet (1968), Hamlet (1990) yang menampilkan Mel Gibson dan Jane Eyre (1996). Pengarah filem yang pernah memenangi kategori filem asing BAFTA itu meninggal dunia di Rome pada Jun 2019 semasa berusia 96 tahun.

Kerja yang dibuat Prof Vezzosi dan Sabato dibuat seiring dengan projek penyelidikan antarabangsa DNA Leonardo da Vinci. Projek ini bertujuan membina semula DNA beliau sekaligus membolehkan mereka menyingkap pelbagai rahsia tentang pencipta The Vitruvian Man itu. Ini termasuk kebijaksanaannya sebagai polimath, keupayaan fizikal dan kecenderungannya sebagai seorang yang kidal.

Kajian ini memberi fokus kepada kromosom Y yang diturunkan dari satu keturunan lelaki kepada keturunan lelaki lain. Para saintis percaya kromosom Y tidak akan berubah sekurang-kurangnya untuk 25 generasi. Dengan memberi fokus kepada ini, ini membolehkan mereka membina data genetik yang mengesahkan kromosom Y Leonardo.

Selain membantu mengenalpasti jurai keturunan menerusi analisis DNA yang diambil dari kubur-kubur lama, ia turut membantu menyediakan data perbandingan DNA. Data ini boleh digunakan bagi mengesahkan mana-mana karya seni yang dikatakan dihasilkan oleh Leonardo atau sebaliknya.

RUJUKAN:

Randall, Ian. (2021). Leonardo da Vinci’s family tree: Historians trace the Italian polymath’s descendants across 690 years and 21 generations – and find 14 living male relations. Daily Mail. Diambil dari


Betapa Berakalnya Manusia Neanderthals…

Ilustrasi mempunyai peranan penting bagi psikologi manusia. Sebab itulah media Barat akan menggunakan gambar-gambar tenaga negatif bagi individu-individu dibenci seperti Adolf Hitler contohnya. Manusia prasejarah pula menerima padah apabila artikel-artikel seringkali diiringi gambaran primitif seperti beruk.

Lukisan serta ukiran wajah mereka pula tiada beza dengan kreativiti campuran manusia-beruk. Dan untuk mengeruhkan keadaan, sesetengah orang yang kurang ilmu prasejarah akan memperkudakan agama untuk menyampaikan hujah-hujah palsu.

Namun, gambar yang dikepilkan bersama artikel ini membuka persoalan yang lebih meluas mengenai Homo Neanderthals. Raut wajahnya tiada beza dengan bangsa Eropah pada hari ini. Malah gadis-gadis Melayu yang semakin terbuai dengan drama janggal semestinya terbuka untuk berkahwin dengan orang sebegitu.

Oleh itu, gambar-gambar ilustrasi yang menyekutukan manusia prasejarah dengan kehidupan beruk mestilah diketepikan daripada akal sebentar. Mereka bukan sahaja berakal; malah pemahaman moden bahawa Neanderthals kurang cerdik berbanding Sapiens sendiri tiada sandaran sains.

Manusia Neanderthals hidup di pelusuk Eropah sehingga Asia bermula 350,000 tahun lepas. Namun, 40,000 tahun lepas menandakan kejatuhan mereka sebelum dilenyapkan sehabis-habisnya semasa kebangkitan Homo Sapiens.

Antara hipotesis yang menjelaskan kehancuran Neanderthals menerangkan bahawa mereka tidak semaju Sapiens dari segi mental, fizikal dan teknologi. Pemakanan juga meletakkan mereka pada kedudukan yang tidak cukup untuk hidup dalam dunia persaingan.

Hakikatnya, hipotesis sebegini tidak mempunyai asas saintifik. Neanderthals didapati mampu umpan ratusan lembu liar untuk jatuh dalam gaung sebagai teknik pemburuan. Buktinya adalah penemuan fosil 18 ekor gajah dan lima ekor badak sumbu di dalam sebuah gaung.

Masakan Neanderthals mampu merancang teknik ini jika mereka tidak berkomunikasi dalam kumpulan serta menggunakan persekitaran demi kebaikan sendiri.

Fosil gigi mereka juga menunjukkan kesan kunyahan kacang polong, pistachio, buah zaitun, serta kurma, mengikut apa yang ada di geografi mereka. Bukti yang sama juga terdapat dalam dapur-dapur mereka.

Lebih mengasyikkan lagi apabila pengkaji menemui sisa-sisa ochre yang digunakan untuk mewarnakan badan tentu sekali untuk upacara-upacara kebudayaan tertentu.

Namun hipotesis yang masih berdiri tegak dalam usaha menjelaskan kejatuhan Neanderthals adalah pembiakan bersama Sapiens. Tidak boleh dinafikan bahawa manusia moden mempunyai sisa-sisa genetik yang seakan-akan Neanderthals.

Tetapi kajian genetik juga mencadangkan bahawa hasil-hasil pembiakan Sapiens-Neanderthals melahirkan generasi yang kurang subur, sekaligus menyebabkan kejatuhan Neanderthals sedikit demi sedikit atas asimilasi bersama imigran yang bernama Sapiens.


Asal Usul Nama Ibrani, Israel & Yahudi

Bani Israel
adalah suatu kumpulan bangsa yang mempunyai sejarah yang panjang. Sejarah
kewujudan Bani Israel bermula seawal kelahiran Nabi Ya’aqub AS yang merupakan
bapa pertama yang menumbuhkan warisan Bani Israel sehingga hari ini. Dalam
sejarah manusia, Nabi Adam dan Nabi Ibrahim dianggap sebagai bapa kepada
seluruh umat manusia. Nabi Adam dianggap sedemikian kerana Baginda merupakan
manusia pertama yang diciptakan Allah SWT. Manakala, Nabi Ibrahim adalah bapa
yang melahirkan bangsa Arab dan bangsa Israel.

Nabi Ibrahim mempunyai dua orang isteri iaitu Siti Hajar dan Siti Sarah. Isteri keduanya Siti Hajar melahirkan seorang zuriat iaitu Nabi Ismail AS. Mereka berpindah dari Palestin dan menuju ke Tanah Arab. Maka lahirlah bangsa Arab bermula dari Nabi Ismail AS. Rasulullah SAW adalah darah daging dari Nabi Ismail AS yang bersambung kepada Nabi Ibrahim AS. Manakala, isteri pertama Nabi Ibrahim iaiti Siti Sarah melahirkan zuriat bernama Nabi Ishak AS. Manakala, Nabi Ishak pula mempunyai zuriat seorang Nabi juga iaitu Nabi Ya’aqub AS. Melalui Nabi Ya’aqub AS terlahirlah bangsa Israel sehingga hari ini. Nabi Ya’aqub menetap di Palestin. Manakala, anak kepada Nabi Ya’aqub iaitu Nabi Yusuf pula menetap di Mesir setelah dibuang oleh saudaranya ke dalam perigi.

ASAL
USUL NAMA IBRANI

Ibrani atau Ibri, Ibriyyun, Ibraniyyun adalah suatu nama yang membawa maksud yang sama. Nama Ibrani ini dinisbahkan kepada Nabi Ibrahim kerana di dalam Taurat ianya disebut dengan Abram orang Ibrani (Perjanjian Lama, Kejadian 14:13). Kata dasar kepada perkataan Ibrani terdiri dari tiga huruf. Dalam bahasa Ibrani, kata dasar tersebut bermaksud pindah atau seseorang yang berhijrah dari suatu tempat menuju ke tempat yang lain. Sebahagian pengkaji menyebut bahawa nama Ibrani diambil dari nama Eber yang merupakan salah seorang datuk kepada Nabi Ibrahim AS (Perjanjian Lama, Kejadian 10:21, 24, 25 dan 11: 14-17).

Mengikut
sebahagian pengkaji, perkataan Ibrani juga terdapat dalam rujukan Mesir Kuno
dan Asyur Babilonia dengan nama Abirou dan Khabirou yang
dinisbahkan kepada orang arab badwi antaranya kabilah Aram yang dikaitkan
dengan keturunan Nabi Ibrahim AS (Ander Robert, 1970).

Perkataan
Ibrani juga membawa maksud orang asing dan keterasingan bangsa (Perjanjian
Lama, Kejadian 39: 14, 18 dan 14: 21, dan Keluaran 1: 19). Perkataan Ibrani
juga bermaksud bahasa suku-suku terasing. Pendek kata, Ibrani membawa maksud
suatu suku kaum yang terasing bahasanya dan budayanya dari manusia kebanyakan.
Mungkin ingin menggambarkan akan nasib yang menimpa kaum tersebut yang tiada
negaranya sendiri.

Dalam kitab
Keluaran disebutkan:

“Apbila
engkau membeli seorang budak Ibrani, maka haruslah ia bekerja padamu enam tahun
lamanya, tetapi pada tahun yang ketuju ia diizinkan keluar sebagai orang
merdeka, dengan tidak membayar tebusan apa-apa.” (Keluaran 21:2)

Sedangkan
di dalam kitab Ulangan, perkataan Ibrani bermaksud saudara:

“Apabila
seorang saudaramu menjual dirinya kepadamu, baik seorang laki-laki Ibrani
ataupun seorang perempuan Ibrani, maka ia akan bekerja padamu enam tahun
lamanya, tetapi pada tahun ketujuh engkau harus melepaskan dia sebagai orang
merdeka.” (Ulangan
15: 12)

Kesimpulannya, perkataan Ibrani merupakan nama kepada bahasa yang digunakan oleh bangsa Israel iaitu Bahasa Ibrani. Perkara ini dibuktikan melalui banyaknya sastera hasil karya dari bahasa Ibrani sejak zaman dahulu seperti sastera Ibrani klasik, pertengahan dan modern. Sastera Ibrani adalah sastera yang menggunakan bahasa Ibrani sebagai ungkapan di samping penggunaannya sebagai bahasa komunikasi seharian. Sastera ini dapat dilihat di dalam Perjanjian Lama, kitab suci Yahudi. Bangsa Israel menjadikan bahasa Ibrani sebagai medium propaganda mereka di tengah masyarakat Eropah Timur dan Barat, Amerika dan Amerika Latin. Perkara ini menjadi tujuan utama kepada gerakan Zionis.

ASAL
USUL NAMA ISRAEL

TEORI 1:

Nama Israel
mula dipakai bermula antara abad 18 dan 19 sebelum masihi. Mengikut sumber dari
Taurat, nama Israel asalnya merupakan nama Nabi Ya’aqub AS yang berubah menjadi
Israel. Disebut di dalam kitab Kejadian:

“Lalu tinggallah Ya’aqub seorang diri. Dan seorang lelaki bergelut dengan dia sampai fajar menyinsing. Ketika orang itu melihat, bahawa dia tidak dapat dikalahkan, dia memukul sendi pangkal  paha Ya’aqub sehingga sendi itu pangkal paha itu terseliuh, ketika ia bergelut dengan orang itu. Lalu orang itu berkata, “Biarkanlah aku pergi, kerana fajar telah menyinsing.” Sahut Ya’aqub, “aku tidak akan membiarkan engkau pergi, jika engkau tidak memberkati aku.” Bertanyalah orang itu kepadanya, “siapakah namamu?” sahutnya, “Ya’aqub.” Lalu orang itu berkata, “namamu tidak akan disebutkan lagi sebagai Ya’aqub, tetapi Israel sebab engkau telah bergelut melawan Allah dan manusia, dan engkau menang.” Bertanyalah Ya’aqub: “Katakanlah juga namamu,” Tetapi sahutnya, “Mengapa engkau bertanyakan namaku?” Lalu diberkatinyalah Ya’aqub di situ. Ya’aqub menamai tempat itu Pniel, sebab katanya: “aku telah melihat Allah berhadapan muka, tetapi nyawaku diselamatkan!” Lalu nampaklah kepadanya matahari terbit, ketika ia telah melewati Pniel; dan Ya’aqub kesakitan kerana pangkal pahanya. Itulah sebabnya sampai sekarang orang Israel tidak memakan daging yang menutupi sendi pangkal paha.” (Kejadian 32: 24-32)

Walaupun
kisah ini dongeng dan khurafat sebagai membenarkan perubahan nama Ya’aqub
kepada Israel. Namun kisah tersebut menjadi pegangan buat mereka kerana ianya
disebutkan di dalam kitab suci mereka. Para pakar sejarah menyebutkan kisah
tersebut sebagai Myth of Origin atau Actiological Myth. Tujuan
dari kisah tersebut adalah sebagai mencipta alasan akan sebab berlakunya
sesuatu peristiwa atau tradisi.

Al-Quran
juga menisbahkan nama Israel kepada Nabi Ya’aqub AS, tetapi al-Quran tidak
mengaitkannya dengan kisah atau alasan yang tidak masuk akal seperti yang
disebut di dalam kitab suci mereka. Al-Quran hanya menyebutkan:

كُلُّ ٱلطَّعَامِ
كَانَ حِلّٗا لِّبَنِيٓ إِسۡرَٰٓءِيلَ إِلَّا مَا حَرَّمَ إِسۡرَٰٓءِيلُ عَلَىٰ
نَفۡسِهِۦ مِن قَبۡلِ أَن تُنَزَّلَ ٱلتَّوۡرَىٰةُۚ قُلۡ فَأۡتُواْ بِٱلتَّوۡرَىٰةِ
فَٱتۡلُوهَآ إِن كُنتُمۡ صَٰدِقِين

Maksudnya:
Segala jenis makanan dahulu adalah halal bagi Bani Israil, kecuali makanan yang
diharamkan oleh Israil (Nabi Yaakub) kepada dirinya sendiri sebelum diturunkan
Kitab Taurat. Katakanlah (wahai Muhammad): “(Jika ada makanan yang
diharamkan kepada kamu – wahai Bani Israil – sebelum Kitab Taurat diturunkan)
maka bawalah kamu Kitab Taurat itu kemudian bacalah akan dia, kalau betul kamu
orang-orang yang benar. (Ali-Imran: 93)

Melalui kisah tersebut, orang Ibrani mula menisbahkan diri mereka dengan nama Israel iaitu orang yang bergelut dengan Tuhan. Melalui kisah ini, dapat difahami tujuan sebenarnya adalah bersifat rasisme dan berusaha untuk menyucikan susur galur bangsa Israel dari keterikatannya dengan keturunan Nabi Ismail AS yang bersambung dengan Nabi Ibrahim AS. Mereka berniat untuk merendahkan keturunan Nabi Ismail dengan membataskan wahyu dan kenabian kepada keturunan Nabi Ishak sahaja. Maka, dari sini wujudlah istilah bahawa “Israel adalah bangsa pilihan Tuhan”, “perjanjian Tuhan hanyalah untuk bangsa Israel” dan “keselamatan Tuhan hanya untuk bangsa Israel”. (Will Herberg, 1970).

TEORI 2:

Nama Israel
menjadi penunjuk kepada geografi politik setelah terpecahnya kerajaan Nabi
Sulaiman AS menjadi dua kerajaan yang bertikai iaitu Kerajaan Israel Utara dan
Kerajaan Yahudza Selatan. Israel Utara menjadikan Syakim, Tirshah dan Samaria
sebagai ibu kotanya. Manakala, Yahudza Selatan menjadik Jerusalem sebagai ibu
kotanya.

Perpecahan
ini terjadi pada tahun 932SM, iaitu tahun kematian Nabi Sulaiman AS. Bermula
dari itu, maka nama Israel dan Yahudi digunakan sebagai makna politik dan
kedudukan geografi dua buah kerajaan tadi.

ASAL
USUL NAMA YAHUDI

Secara
umum, Yahudi adalah gelaran kepada mereka yang menganut agama Yahudi. Sama
seperti muslim bagi mereka yang menganut agama Islam. Ini bermakna Yahudi
adalah nama untuk agama.

Secara
khusus, Yahudi dinisbahkan kepada kecenderungan politik dan kedudukan geografi
kerajaan Yahudza Selatan yang merupakan pecahan dari kerajaan NabI Sulaiman AS.
Pada sudut sejarah, nama Yahudza adalah merupakan salah satu kelompok Bani
Israel. Yahudza adalah salah seorang anak Nabi Ya’aqub. Yahudza menjadi tokoh
penting di dalam kisah Nabi Yusuf AS melebihi pentingnya kedudukan Nabi Yusuf
(menurut orang Yahudi). Kepentingan nama Yahudza menurut orang Yahudi adalah
disebabkan beberapa faktor:

Rujukan
kitab Yahudi ini bermaksud untuk mengangkat kerajaan Yahudza setelah
terpecahnya kerajaan Nabi Sulaiman AS sehinggalah kerajaannya jatuh ditawan
oleh Nebuchadnezzar, Raja Babylon pada tahun 582SM. Kerajaan Yahudza Selatan
ini bertahan lebih lama iaitu selama 135 tahun berbanding Kerajaan Israel Utara
yang ditawan oleh bangsa Asyur.

KESIMPULAN

Nama
Ibrani, Israel dan Yahudi adalah nama kepada bahasa, bangsa dan agama. Bangsa
Israel mempunyai sejarah yang panjang dan para Nabi kebanyakannya diturunkan
untuk bangsa Israel. Dari 25 orang para Nabi yang wajib diimani, hanya 10 orang
sahaja yang tidak diturunkan kepada Bani Israel iaitu Nuh, Hud, Soleh, Syuib,
Ibrahim, Ishaq, Ismail, Ayyub dan Muhammad.

RUJUKAN


Mafia – Legenda Kongsi Gelap Yang Menggerunkan

Zaman kegemilangan Itali sudah berakhir. Satu masa dahulu, kota Rom dijadikan ibu negara kepada sebuah empayar yang begitu luas pengaruhnya pada hari ini sedang berdepan dengan kerapuhan ekonomi [1], korupsi [2], kekasaran kepada wanita [3] dan ironinya, terdapat satu sektor yang langsung tidak menanggung keperitan ketiga-tiga perkara ini, kerana ia juga merupakan sebahagian daripada isu-isu semasa Itali.

Asal usul organisasi jenayah memang mustahil untuk dikenalpasti. Ahli-ahli organisasi ini tidak menyimpan sebarang rekod yang bertepatan untuk tatapan kini. Operasi-operasi mereka dilaksanakan secara rahsia demi kepentingan keluarga mereka. Dan apabila membicarakan tentang mafia, tentunya pulau Sicily, the Godfather, dan submesingan Thompson akan dibayangkan.

Mafia adalah sebuah industri yang sangat menguntungkan, Setahun boleh dikatakan sebanyak AS$170bilion dijana industri ini [4]. Ekonominya yang berdasarkan pembunuhan, rasuah, penyeludupan, ceti haram, judi, pelacuran, peras ugut dan rompakan memerlukan sebuah ekonomi yang sungguh lemah untuk berkembang pesat. Hubungannya dengan negara yang ibaratkan parasit amat sesuai dengan keadaan ekonomi Itali sekarang.

Bayangkanlah – 7% daripada kekayaan Itali dikuasai mereka.

Pada hari ini, ‘Ndrangheta, Camorra dan Cosa Nostra menguasai alam kongsi gelap Itali. Golongan mafia ini tidak lagi beroperasi di bahagian selatan sahaja. ‘Ndrangheta yang mencengkam Calabria mendominasi perdagangan dadah. 80% daripada keseluruhan penyeludupan kokain dalam Eropah adalah atas usaha mereka [5]. Expo Milano 2015 antara 1 Mei hingga 31 Oktober 2015 pun kini dibawah penyiasatan pihak berkuasa selepas kontrak-kontraknya disyaki berhubung dengan penglibatan mafia [6].

Mafia kini tidak lagi memegang senjata, tetapi telefon-telefon pintar dengan ilmu kewangan yang tinggi. Operasi mereka terlalu luas, walaupun pakaian kot mereka kekal. Inilah saat yang mereka nanti-nantikan – seketika bank-bank Itali tidak mahu memberi pinjaman, kepala-kepala mafia begitu gembira melayan perniagaan-perniagaan yang terdesak dengan khidmat yang menuntut kadar faedah yang sangat tinggi.

Amalan ceti haram ini telah menghancurkan 1,800 perniagaan. Seramai 200,000 orang tersangkut dengan tuntutan ini [7]. Perjudian pula menjadi sumber kekayaan mereka yang ketiga terbesar. Dan pengaruh mafia juga sedang tersebar dalam sektor pengangkutan, perubatan dan logistik [8].

Nampaknya persepsi “tiada perang, tiada mafia” adalah dongengan semata-mata.

Namun, pendapat sedemikian ada relevannya. Budaya mafia dilahirkan di Sicily dan dikembangkan menerusi peperangan. Ndrangheta, Cosa Nostra dan Camorra semua dilahirkan semasa abad ke-19, melahirkan tanda tanya tentang keadaan geopolitik dan sosioekonomi di sekitar zaman itu. Rompakan ialah kegiatan yang sudah jadi satu kebiasaan semasa kelahiran ketiga-tiga organisasi ini. Dan pada 1925, Benito Mussolini memulakan usaha untuk menghancurkan mafia ini melalui fasisme.

Ini bermula selepas kelicikan Don Francesco Cuccia, juga Datuk Bandar Piana dei Greci (kini Piana degli Albanesi), semasa kunjungan Benito Mussolini di kawasan tersebut. Don Cuccia berasa tersinggung kerana Mussolini membawa barisan polis sebagai protokol keselamatan. Ditanya kepada Mussolini tentang keperluan polis sementara keluarga Cuccia mampu membekalkan perlindungan, tetapi Mussolini menolak tawaran ini. Lalu Don Cuccia menggerakkan jentera-jentera jenayahnya dalam usaha untuk memalukan Benito Mussolini.

Semasa ucapannya, hanya 20 orang yang terdiri daripada pengemis, penggilap kasut dan penjual-penjual loteri tiket sahaja yang hadir, sementara orang-orang kampung tidak menonjolkan diri.

Benito Mussolini benar-benar naik berang. Lalu beliau pula menggerakkan jentera-jentera politiknya yang berjaya hancurkan kesatuan keluarga-keluarga mafia seperti yang diberitahu Antonino Calderone, salah seorang daripada pemberi maklumat dalam kalangan mafia. Usaha Benito Mussolini telah mengurangkan kadar pembunuhan. Ramai golongan mafia melarikan diri ke Amerika Syarikat. Antaranya adalah Carlo Gambino dan Joseph Bonanno yang berjaya menubuhkan keluarga mafia yang paling berpengaruh di New York City.

Walau bagaimanapun, usaha ini hancur berterabur akibat Perang Dunia Kedua. Sicily dicerobohi tentera-tentera Bersekutu – banduan-banduan berjaya melarikan diri, rompakan kerap berlaku dan organisasi gelap kembali memuncak. Kepala-kepala mafia membentuk kembali puak-puak jenayah yang hancur dibawah Benito Mussolini yang mayatnya digantung di stesen minyak Esso dengan cangkuk daging untuk direjam rakyat.

Barisan Bersekutu tidak menghiraukan tentang keadaan Sicily. Mereka meminta bantuan golongan mafia Itali-Amerika yang mempunyai hubungan bersama Sicily, seperti Vito Genovese. Golongan mafia berjaya membina hubungan bersama ahli-ahli politik Itali, termasuk Perdana Menteri Giulio Andreotti selepas menguasai kerusi-kerusi Datuk Bandar. Pejabat Kerja Raya Palermo dikuasai Vito Ciancimino dan Salvatore Lima. Dan dibawah pengaruh mafia, sebahagian besar permit-permit pembinaan diagihkan kepada lima orang yang tiada hubungan dengan firma-firma pembinaan pun.

Amalan penyeludupan dan peras ugut diteruskan. Pengaruh mereka tersebar ke firma-firma perlombongan, simen, dan logam. Mereka mengeksploit kontrak pembinaan yang tinggi keperluannya selepas pengeboman pihak Bersekutu yang membuatkan 150,000 orang sengsara dalam kawasan setinggan dan gua.

Ibaratkan jatuh ditimpa tangga, rakyat terpaksa berdepan dengan sistem yang korup sebegini. Kerakusan mafia berterusan sehingga meledak menjadi peperangan pada tahun 1962 apabila Don Cesare Manzella dibunuh dalam sebuah urus niaga dadah yang bermasalah. Peperangan ini tidak berlaku sekali. Lebih kurang 20 tahun selepas itu, ‘Mattanza’ (Perang Kedua) pula berlaku yang melibatkan ribuan nyawa dan akhirnya golongan mafia mula bersengketa dengan kerajaan pula.

Dalam masa ini, perhubungan mafia terus berkembang, menjadi pemain utama dalam penyeludupan narkotik antarabangsa. Tetapi, sekitar 1980-1990, barisan keadilan di Itali berjaya mengukuhkan undang-undang agar berjaya memberkas penjenayah-penjenayah mafia yang berperingkat tinggi. Untuk mengelakkan penjara yang lama, ramai Mafia akan pecahkan kod Omertá (perjanjian berahsia) dan memberi keterangan terhadap saudara-saudara mereka sendiri.

Selepas pelaksanaan kes yang berjaya, Mafia dilihat begitu lemah di Itali, tetapi sehingga hari ini masih lagi beroperasi seperti biasa.

Rujukan:

[1] http://www.bloomberg.com/news/2014-08-06/italy-s-second-quarter-gdp-declines-showing-recession.html

[2] http://ind.pn/1wOmYfb

[3] http://www.huffingtonpost.com/2013/05/29/italy-domestic-violence_n_3352399.html

[4] http://www.telegraph.co.uk/finance/financialcrisis/9006027/Mafia-is-Italys-biggest-business.html

[5] http://www.theguardian.com/world/2006/jun/08/italy.johnhooper

[6] http://www.neurope.eu/article/italian-police-arrest-13-mafia-links-extending-milan-expo

[7] [8] http://www.telegraph.co.uk/finance/financialcrisis/9006027/Mafia-is-Italys-biggest-business.html


Kezaliman Dan Jenayah Perang Rejim Khmer Rouge

Kesemua ideologi dalam lipatan sejarah akan terperosok dengan ketidaksempurnaan apabila kuasa terlalu mutlak diberikan kepada barisan kepimpinan. Itulah kelemahan utama komunisme yang menjanjikan kesamarataan tetapi mengurniakan kuasa mutlak kepada pemimpin sehingga berlakunya pembunuhan demi pembunuhan di serata dunia.

Nuon Chea dan Khieu Samphan telah dipenjarakan seumur hidup atas kesalahan kemanusiaan yang mereka lakukan ketika penguasaan mereka dibawah Pol Pot. Dibawah rejim komunisme mereka, lebih daripada dua juta rakyat mati akibat pembunuhan, terlebih kerja dan kelaparan. Rejim ini bangkit merampas kuasa Kemboja selepas lapan tahun Perang Saudara.

Maka tertubuhlah Kemboja Demokratik (Khmer Rouge). Dan beberapa hari selepas itu mulalah kerahan mereka agar rakyat di Phnom Penh dan bandar-bandar lain memulakan pekerjaan pertanian. Dasar-dasar pembaharuan komunisme dimulakan dengan penghapusan wang, pasaran terbuka, persekolahan normal, hartanah milik sendiri, gaya pakaian asing, dan agama.

Rumah-rumah ibadat telah ditutup dan ditukarkan untuk penggunaan yang lain.

Hiburan-hiburan yang ada hanyalah pro-revolusi sahaja. Aktiviti-aktiviti kelapangan semuanya terhad. Pakaian hitam (pakaian revolusi) menjadi asas kepada masyarakat.

Dengan kehilangan hak dan kebebasan, rakyat terpaksa hidup dengan kesengsaraan kuku besi dimana mereka boleh dituduh sebagai musuh jika tiga orang berkumpul. Malah, hubungan kekeluargaan pun perlu disekat.

Beribu-ribu anggota dan pegawai ketenteraan, termasuk juga pekerja kerajaan dibunuh hanya kerana mereka “tidak suci”. Pembunuhan beramai-ramai ini turut membabitkan rakyat minoriti kaum Cham, Vietnam dan Cina. Ahli-ahli parti sendiri pun dihukum juga. Ramai ditahan dalam penjara, dianiayai dan akhirnya dibunuh juga.

14,000 orang dipenjarakan di S-21 (penjara Kemboja). Hanya 12 sahaja yang dikeluarkan.

Dibawah Rancangan Negara 1976, rakyat Kemboja dituntut hasilkan tiga tan beras bagi setiap hektar. Penuaian perlu dibuat setiap bulan untuk mencapai kuota dan rejim Khmer memaksa rakyat mereka menjalankan pekerjaan lebih daripada 12 jam sehari tanpa rehat atau makanan yang cukup, apa lagi jentera dan kemudahan yang sesuai.

Kesudahan buat Rejim Khmer bermula apabila mereka berperang bersama Vietnam. Pada asalnya, hubungan mereka berdua agak akrab tetapi setelah jatuhnya Saigon, mereka menyerang kepulauan Phu Quoc dan Tho Chau. Vietnam membalas serangan sehinggalah Phnom Penh dirampas dan pemimpin-pemimpin Khmer melarikan diri di Thailand dengan bantuan China dan Thailand.

Pentadbiran baru Phnom Penh berjaya meraih sokongan ramai dibawah nama Republik Rakyat Kampuchea (PRK). Ekonomi berjaya dikembalikan, dan Rejim Khmer mula diperangi sebagai pemberontak.

Kampuchea menyambung inspirasi-inspirasi sosialisme dalam ekonomi, cuma membuang habis usaha-usaha radikal Pol Pot dengan dasar yang dirangka Kesatuan Soviet dan Comecon.


LGBT Dan Sains

Ada orang cakap, geng LGBT ada hujah sains yang menyokong mereka, manakala geng agama masih guna hujah zaman dulu menyebabkan generasi sekarang sukar menerima pegangan agama.

Aku kata: Sejak bila agama kena guna hujah sains dalam membenarkan hukum hakam?

Katakanlah, korang buat kajian, babi bagus untuk kesihatan, makan babi kulit bertukar jadi warna pink, makan usus babi bagus untuk pencernaan, sahur makan babi boleh kenyang sampai hari raya, katakanlah..

Maka pada waktu tu korang nak cakap perintah Allah haramkan babi tak releven? Gitu ke?

Kita orang islam, apapun hujah sains tentang kebaikkan makan babi, aku tetap tak makan babi!

Sebab?

Sebab…, Aku tak makan babi kerana taat perintah Allah, bukan kerana hujah sains yang mesti kena selari dengan perintah Allah baru nak patuh! Rujuk surah An Nur ayat 51: Kami dengar dan kami taat!

Aku solat berjemaah bukan sebab kajian sains cakap bila bergeser badan sesama manusia pada waktu rukuk dan sujud hasilkan cas positif dan macam macam hujah lagi, tapi aku solat berjemaah kerana itu adalah perintah Allah! Bukan sebab selari dengan sains, dan inilah hakikat ikhlas!

Aku sujud lama lama bukan sebab nak darah positif turun ke kepala macam ada kajian sains cakap, tapi sebab waktu tu paling ‘hampir’ dengan Allah. Aku sujud kerana Allah. Bukan sebab selari dengan sains, dan inilah hakikat ikhlas!

Aku puasa sebulan bukan sebab nak reset perut, atau nak diet, atau pulihkan imun badan ke apa istilah saintifik ke, aku puasa kerana Allah., bukan sebab selari dengan sains, dan inilah hakikat ikhlas!

Jadi jika geng LGBT ada hujah sains yang menormalkan perlakuan mereka, aku peduli apa? Allah dah larang aku akan patuh! Allah larang Gay, dan azab mereka, kenapa kita nak lawan larangan Allah?

Dulu ada kaum yang Allah larang tangkap ikan hari sabtu, ikut logik sains zaman tu, ikan paling banyak hari sabtu, jadi apa salahnya kami tangkap ikan hari sabtu? Yer tak salah dari segi sains zaman tu, tapi akhirnya mereka semua disumpah menjadi kera!

Sebab itulah, buznama selalu pesan..

Untuk kemajuan dunia, kita kena tengok ke depan.

Untuk kemajian agama, kita kena tengok ke belakang.

Al faham ke idop?

Bab Gay ada hujah sains yang membenarkan aktiviti mereka, kenapa waktu derma darah pihak hospital tak nak ambil darah dari mereka yang buat aktiviti masukkan zakar dalam lubang jubor? Kenapa? Korangpun boleh jawab..

Rujuk sejarah, nama penyakit AIDS awalnya dulu adalah GRID- (Gay-related immune deficiency) sebab zaman tu, orang gay sahaja yang kena virus ni, tapi bila dah merebak pada bukan gay, maka diorang tukar kepada AIDS. So mana eloknya dari segi sains hubungan jenis? Mana eloknya aktiviti memasukkan zakar ke dalam laluan najis? Tak perlu hujah sains pun nak jawab sebab Tuhan buat laluan najis untuk najis keluar, mudah…

Hujah terakhir, meminjam kata kata Menteri Zimbabwe, pesalah gay ni kita kurung dalam penjara yang sama, dan akan dibebaskan jika mereka berjaya dapat anak. Barulah betul hujah sains!

Woha!

Ps: Hari ni kahwin, tak kan esok dapat anak? Kata pasangan gay yang cuba berhujah guna konsep sains. Adohai…


Ahmet Riza Bey: Pejuang Raja Berperlembagaan Uthmaniyah Yang Dilupakan

Gerakan politik Turki Muda dianggap sebagai kelompok liberal yang telah menjadi punca kepada kemerosotan Empayar Uthmaniyah, dan mereka amat dibenci sama ada oleh golongan kerabat Dinasti Uthmaniyah mahu pun oleh Gerakan Nasionalis yang dimulakan Mustafa Kemal Ataturk.

Namun, ada satu nama yang kian dilupakan dalam sejarah gerakan ini, dia adalah salah seorang pengasas Jawatankuasa Kesatuan dan Kemajuan (CUP) yang menjadi pendesak kepada pembentukan sistem raja berperlembagaan Empayar Uthmaniyah.

Nama yang dimaksudkan adalah Ahmet Rıza Bey, beliau adalah seorang pemikir yang menganjurkan konsep pemerintahan berteraskan agama Islam namun selari dengan idea-idea positivisme, sekularisme dan liberalisme melalui tindakan dari dalam organisasi.

Ahmet Rıza adalah anggota Turki Muda dan pemimpin CUP yang unik kerana pandangannya yang konservatif dan lebih cenderung memilih jalan kedamaian berbanding jalan revolusi. Dia juga seorang yang berpegang kepada teori positivisme.

Ahmet Rıza menyokong untuk menggulingkan Sultan Abdülhamid dan mengembalikan parlimen perlembagaan, tetapi dia juga menuntut pelaksanaan sistem pemerintahan Empayar Uthmaniyah yang lebih berpusat dan berdaulat, yang dikuasai oleh orang Turki sepenuhnya tanpa pengaruh Eropah.

Walaupun terlibat secara langsung dengan Turki Muda dan CUP, Ahmet Rıza mungkin merupakan satu-satunya tokoh pembangkang yang bersifat konservatif dan dia percaya bahawa pemerintahan Islam perlu dikekalkan walaupun Uthmaniyah mungkin akan digulingkan.

CUP adalah badan inovasi tradisi politik Turki yang turut memberi sumbangan besar kepada penubuhan Republik Turki selain dari Pe.rang Kemerdekaan yang dilancarkan Mustafa Kemal Ataturk untuk menentang pendudukan penjajah Barat.

Walau bagaimanapun Jawatankuasa ini sering dikritik kerana kegagalan  membawa kebebasan yang dijanjikan sebelum revo.lusi 1908 dan telah dianggap sebagai memecahbelahkan Empayar Uthmaniyah.

Konsep “Unionisme” yang dibawa CUP pada waktu itu kini kebanyakannya dilihat lebih sinonim dengan gambaran buruk tentang oportunisme, partisan dan pengkhianatan politik.

Selain kritikan mengenai kegagalan politik, CUP juga menjadi simbol kemandulan falsafah. Semua orang tahu bahawa ahli-ahli jawatankuasa itu adalah politikus yang pragmatik, tidak pernah meraikan pandangan dan kritikan.

Semua ini benar hingga pada tahap tertentu. Namun kita boleh andaikan mereka tidak ada idea dan pemikiran tetapi ada formula untuk aktivisme, ia bukan cakap kosong semata-mata.

Walaupun jawatankuasa ini bermula di institusi pendidikan tinggi yang telah diasaskan oleh Sultan Abdülhamid II, kebanyakan ahli jawatankuasa bukanlah pembaca yang baik.

Ramai pengasas dan pemimpin Jawatankuasa penggerak revolusi termasuk Talat Pasha, Bahaattin Şakir dan Dr. Nazım adalah ahli politik bawaan atau tentera, tetapi mereka adalah pemikir yang kurang memberikan impak.

Sebaliknya, Ahmet Rıza, salah seorang pengasas jawatankuasa itu, adalah seorang yang berfikiran tinggi dan bukannya seorang aktivis profesional. Ahmet Rıza mewakili salah satu sayap Jawatankuasa Kesatuan dan Kemajuan yang kuat tapi dikalahkan oleh sayap lain termasuk “penganjur parti” selepas rombakan semula jawatankuasa itu pada tahun 1905.

Ahmet Rıza akhirnya menjadi musuh kepada jawatankuasa tersebut selepas berakhirnya Pe.rang Dunia Pertama, namun peranannya sebagai salah seorang pengasas organisasi tidak hilang dalam sejarah.

Ahmet Rıza dilahirkan pada tahun 1858 di Istanbul. Bapa beliau, Ali Bey adalah anggota Şura-yı Devlet (Dewan Negara) dan Meclis-I Ayan (Majlis Tokoh-tokoh). Rakan-rakannya menggelar dia sebagai “İngiliz Ali Bey” (Ali Bey Si Inggeris) kerana dia gemar memakai pakaian ala Inggeris. Ibu Ahmet Rıza adalah Naile Hanım, yang merupakan wanita dari keluarga mualaf keturunan Austria.

Ahmet Rıza bersekolah di Beylerbeyi Rüştiyesi (sekolah rendah) dan Galatasaray Sultanisi (sekolah tinggi). Di samping itu dia belajar secara peribadi di rumahnya di Beylerbeyi dan terbiasa dengan budaya Barat melalui ibunya.

Dia bertugas sebagai penterjemah di Jabatan Terjemahan sebelum berhenti kerja dan menemani bapanya yang hidup dalam buangan di Antalya.

Kesan dari kemiskinan populasi pinggir kota di Anatolia menyebabkan dia mengambil keputusan untuk menyumbang kepada sektor pertanian negara dan pergi ke Paris untuk mendaftar di Fakulti Kejuruteraan Pertanian.

Setelah menamatkan pengajian di Fakulti Kejuruteraan Pertanian, Ahmet Rıza kembali ke Turki sebagai seorang pakar pertanian. Dia bekerja sebagai kakitangan awam di Kementerian Pertanian untuk seketika.

Sementara itu, dia berusaha mendirikan perusahaan pertanian dengan bergantung kepada jentera pertanian moden, namun dia gagal melakukannya.  Selepas itu, dia mula berubah pandangannya tentang faktor kemiskinan penduduk desa.

Dia kemudian berpendapat bahawa punca sebenar kemiskinan adalah kerana kurangnya pendidikan. Maka, dia menjadi pegawai di Kementerian Pendidikan. Dia ditugaskan sebagai Pengarah Pendidikan di provinsi Bursa. Setelah empat tahun berusaha, dia sekali lagi berubah pandangan dan kembali menemani bapanya di Antalya.

Pada tahun 1889, Ahmet Rıza mengunjungi Paris untuk sambutan ulang tahun ke-100 Revolusi Perancis. Dia memutuskan untuk tinggal di sana dan meneruskan pengajian. Dia sudah memahami falsafah Auguste Comte, iaitu positivisme sejak dari semasa tinggal di Turki.

Di Paris, dia menyertai banyak kuliah di Universiti Sorbonne untuk meningkatkan ilmu pengetahuannya.  Dia berpegang teguh pada slogan CUP, “kepatuhan dan kemajuan”. Dia turut menyertai Persatuan Positivis dan menulis artikel dalam jurnal persatuan tersebut bagi membuktikan yang agama Islam tak pernah menolak mahu pun menghalang kemajuan.

Bagi golongan sekular dan liberalis hari ini, mereka mungkin beranggapan bahawa Islam dan positivisme tidak mungkin boleh bersama. Tetapi Ahmet Rıza bertegas bahawa dia tidak nampak apa perbezaan di antara kedua-duanya.

Pentadbiran Uthmaniyah memanggil Ahmet Rıza pulang selepas dalam satu persidangan, di mana dia menggunakan gambaran liberal yang melampau mengenai situasi kaum wanita di Uthmaniyah pada tahun 1891.

Namun, dia memilih untuk terus tinggal di Paris dan mengirimkan surat kepada para pegawai yang terlibat dengan menyatakan bahawa dia menganggotai  organisasi yang bukan rahsia dan dia hanya bekerja untuk kepentingan negara di Paris.

Apa yang menarik adalah dia bahkan memohon sokongan kewangan dari Sultan Abdülhamid II untuk melanjutkan pengajiannya di universiti. Dia mempelajari sejarah negara-negara yang progresif dan menyiapkam memorandum yang ditulis untuk Abdülhamid II sendiri.

Sultan mendorong dia untuk melanjutkan pelajaran dan menggalakkannya agar sentiasa menulis pandangan dari pemikirannya kepada Sultan. Ahmet Rıza turut menulis memorandum untuk Wazir Agung pada masa itu.

Walaupun terlibat secara langsung dengan Jawatankuasa Kesatuan dan Kemajuan yang masih bergerak secara rahsia, Ahmet Rıza tidak turut serta dalam jawatankuasa itu sehingga tahun 1894.

Dia menulis banyak artikel untuk menunjukkan hala tuju politiknya yang menjadikan dia legenda di kalangan anggota jawatankuasa itu di Turki dan di luar negara.

Sebelum itu, jawatankuasa tersebut dikenali sebagai “İttihad-I Osmani Cemiyeti” (Jawatankuasa Kesatuan Uthmaniyah), yang cuba ditukar oleh Ahmet Rıza kepada Jawatankuasa Peraturan dan Kemajuan Uthmaniyah.

Setelah beberapa rundingan antara Jawatankuasa Pusat dengan Ahmet Rıza, “Osmanlı İttihat ve Terakki Cemiyeti” (Jawatankuasa Kesatuan dan Kemajuan Uthmaniymyah) diterima sebagai nama rasmi organisasi revolusi itu.

Sultan Abdülhamid II menyedari Ahmet Rıza telah beralih kepada jawatankuasa tersebut. Dia cuba untuk memujuk Ahmet Rıza agar pulang, tetapi Ahmet Rıza menolak panggilan Sultan dan kekal di Paris untuk terus menerbitkan artikel dalam Meşveret yang mencerminkan kedudukan politik dan situasi intelektual Jawatankuasa di Paris. Akhirnya dia menjadi pemimpin seluruh Unionis di Eropah.

Ahmet Rıza bukanlah seorang revolusioner bawaan.  Penglibatannya dalam Jawatankuasa Kesatuan dan Kemajuan hanyalah kerana dia melihat ada peluang untuk merealisasikan pemikirannya melalui aktivisme jawatankuasa itu.

Dia berpendapat bahawa pendidikan awam yang bergantung kepada prinsip sekular dan positivis harus menjadi asas kemajuan. Namun, di sisi lain, dia menentang segala jenis tindakan kega.nasan demi mewujudkan pemikiran atau apa saja jenis ideologi.

Boleh dikatakan, idea yang dibawanya agak rad.ikal, tetapi dia memiliki keperibadian yang liberal, yang menyebabkan dia terpisah dari jawatankuasa selama bertahun-tahun.

Di Universiti Paris, dia melanjutkan kuliahnya mengenai positivisme, yang dipengaruhi dari pakar matematik Pierre Laffitte. Dia dipengaruhi oleh pandangan Laffitte tentang Islam dan ketamadunan Timur khususnya.

Laffitte percaya bahawa Islam adalah agama yang paling maju, maka ia sepatutnya lebih mudah bagi umat Islam untuk melalui positivisme.

Ahmet Rıza menjadi salah seorang anggota Persatuan Positivis yang paling aktif, dan sejak tahun 1905 dia telah tampil sebagai “wakil masyarakat Muslim” di Comité Positif Occidental, yang menyebabkan penyebaran sifat antarabangsa positivis.

Dia juga menentang sebarang campur tangan kuasa asing dalam politik Uthmaniyah, walaupun ia mungkin membawa manfaat bagi Sultan terutamanya dalam isu hutang negara.

Ahmet Rıza menentang gesaan Sultanzade Sabahaddin (anggota kerabat Dinasti Uthmaniyah yang menjadi pemberon.tak) untuk melancarkan revolusi Turki Muda dan campur tangan Eropah dalam politik Uthmaniyah semasa Kongres Pembangkang Uthmaniyah pada tahun 1902 di Paris.

Dia turut menentang status autonomi bagi wilayah-wilayah timur yang berpopulasi etnik Armenia. Semasa Kongres Kedua Pembangkang Uthmaniyah pada tahun 1907, Ahmet Riza pada mulanya agak berat untuk menyokong tindakan kekerasan demi menggulingkan sultan, tetapi kemudian dia menukar pandangannya.

Selepas 10 tahun, Ahmet Rıza menjadi penentang Jawatankuasa Kesatuan dan Kemajuan walaupun pimpinan jawatankuasa itu dan Turki Muda telah menjemput dia ke Istanbul selepas revolusi 1908 dan dia diraikan sebagai “bapa pembebasan Turki.”

Selepas Uthmaniyah kalah dalam Pe.rang Dunia Pertama, hampir keseluruhan pucuk pimpinan Turki Muda dan jawatankuasa itu sama ada akan diusir, dibu.nuh atau dibur.u oleh Mustafa Kemal Ataturk kerana tindakan Tiga Pasha dianggap sebagai punca kemerosotan Uthmaniyah.

Walaupun Enver Pasha pernah cuba menebus kesalahannya dengan menawarkan sokongan kepada Pe.rang Kemerdekaan, tetapi Mustafa Kemal tidak pernah memaafkan Enver.

Namun Ahmet Rıza dibenarkan membantu Pe.rang Kemerdekaan dengan menyebarkan idea-idea Mustafa Kemal di Paris yang bermula pada bulan Jun 1919.

Selepas kejayaan Perjanjian Lausanne, dia kembali ke Istanbul pada tahun 1926. Dia meninggalkan dunia politik dan mula menulis memoir dan sejarah Jawatankuasa  Kesatuan dan Kemajuan di rumahnya di Vaniköy.

Dia terjatuh dan patah tulang pinggul pada 26 Februari 1930, kemudian dimasukkan ke hospital tetapi tidak dapat bertahan dan akhirnya meninggal dunia pada hari yang sama. Jenazahnya disemadikan di Tanah Perkuburan Kandilli. Hasil penulisannya diterbitkan sebagai buku selepas kema.tiannya.

Ahmet Rıza juga merupakan satu-satunya ahli politik Turki Muda dan CUP yang menentang dan meng.utuk pembu.nuhan beramai-ramai etnik Armenia ketika ia sedang berlangsung.

RUJUKAN:

Taglia, Stefano. (2015). Intellectuals and Reform in the Ottoman Empire: The Young Turks on the Challenges of Modernity. Routledge.


Mamoru Shinozaki: Pengintip Jepun Yang Menyelamatkan Ribuan Nyawa

Bagi sesiapa yang pernah menonton filem Schindler List arahan Steven Spielberg, pasti penonton akan mengetahui sosok yang bernama Oskar Schindler yang banyak menyelamatkan Yahudi daripada dibvnvh oleh Nazi.

Di Tanah Melayu juga kita mempunyai kisah yang serupa. Ada seorang pengintip Jepun yang kemudiannya menyelamatkan ribuan rakyat Cina dari tragedi pembvnvhan Sook Ching. Mamoru Shinozaki merupakan seorang pengintip yang kemudiannya menyelamatkan ribuan rakyat Cina daripada dibvnvh.

Mamoru Shinozaki merupakan seorang wartawan di Jepun. Pada 1931, Shinozaki mula bertugas MShinozaki merupakan seorang wartawan di Jepun. Pada 1931, Shinozaki mula bertugas sebagai wartawan dan pegawai media untuk Kedutaan Jepun di luar negara seperti Hong Kong dan China. Pada 1938, beliau telah dihantar ke Singapura setelah hubungannya dengan seorang wanita terbongkar semasa bertugas di Jerman.

Di Singapura, Shinozaki ditugaskan untuk membuat liputan untuk akhbar Jepun. Tidak lama kemudian, beliau ditugaskan untuk menghantar laporan mengenai keadaan setempat dan sistem pertahanan British di Singapura.

Shinozaki kemudian menjadi rapat dengan kakitangan kerajaan British dengan sering mengundang mereka ke parti yang dianjurkan di rumahnya di Wareham Road. Aktiviti ini kemudian menimbul kecurigaan terhadap pihak Cawangan Khas sehinggalah beliau ditahan ada  21 September 1940 kerana disyaki mencuri maklumat sulit dari kakitangan British.

Sebulan sebelum itu, beliau mengiringi Ketua Pegawai Bahagian Logistik,  Leftenan Kolonel Tanikawa Kazuo dan pembantunya, Kapten  Kunitake Teruhito melawat seluruh Singapura untuk merisik sistem pertahanan dan keupayaan British. Mereka juga sempat ke Melaka dan Johor untuk tujuan yang sama. Mereka mendapati, pertahanan British agak lemah di bahagian Utara Singapura.

Setelah Jepun berjaya menawan Singapura, Shinozaki dibebaskan dari penj4r4 dan dilantik sebagai penasihat di Bahagian Pertahanan. Salah satu tugasnya ialah membuat pas perjalanan bagi rakyat yang datang dari negara berkecuali.

Apabila pihak Jepun melancarkan Operasi Sook Ching, ramai rakyat Cina dan asing meminta Shinozaki untuk membuat pas bagi mengelakkan mereka ditangkap. Shinozaki juga telah mengeluarkan pas kepada rakyat Serani di negara itu terutamanya kanak-kanak dan wanita.

Saban hari, semakin ramai yang meminta pertolongan kepada Shinozaki. Shinozaki kemudian pergi ke setiap kem tahanan dan merasuah pegawai-pegawai Jepun untuk menyelamatkan seberapa yang boleh bagi mengelakkan mereka dibvnvh.

Dianggarkan, 2000 rakyat berbangsa Cina berjaya diselamatkan oleh Shinozaki. Shinozaki juga tidak lupa mengenai sosial dan kebajikan rakyat tersebut. Shinozaki telah membuat beberapa perancangan untuk menyelamatkan mereka termasuk menubuhkan Persatuan Cina Luar Negara (Chinese Oversea Association).

Pada 1942, Shinozaki telah dipindahkan ke Bahagian Pendidikan Dan Kebajikan. Beliau membuka semua sekolah yang ditutup ketika awal pep3r4ngan. Shinozaki juga turut menubuhkan Kesatuan Pekerja rakyat Serani.

Beliau juga pernah mendapatkan rawatan untuk Lucy Thomas, isteri kepada Sir Shenton Thomas yang ditimpa penyakit.Pada 1943, Shinozaki juga memindahkan beberapa buah masyarakat Cina dan Serani ke Bahau untuk memulakan kehidupan yang lebih selamat.

Setelah Jepun menyerah kalah, Shinozaki telah ditahan dan ditempatkan di Jurong. Walaubagaimanpun, terdapat petisyen dari masyarakat Cina dan Katolik supaya beliau dibebaskan. Shinozaki kemudian bekerja sebagai penterjemah dan pengatur bagi kedudukan masyarakat Jepun di Singapura. Tidak lama kemudian, beliau dihantar pulang ke Jepun dan tidak dibenarkan untuk masuk ke Singapura.

Pada 1951, Shinozaki cuba untuk memasuki Singapura namun pegawai imigresen yang bertugas enggan memberikannya visa kerana kegiatan beliau sebagai anggota tent3r4 Jepun ketika Pe-Rang. Pada 1975, barulah Shinozaki dibenarkan untuk menjejakkan kaki ke Singapura untuk mempromosikan memoirnya yang bertajuk Syonan, My Story: The Japanese Occupation of Singapore.

Hingga kini, Shinozaki masih diingati sebagai penyelamat di Singapura sehinggakan beliau digelar Schindler Singapura. Namun di Jepun, pejuang kemanusiaan, pegawai dan perisik ini kian dilupai oleh masyarakat di sana.

RUJUKAN:

O’dwyer, S. (n.d.). Mamoru Shinozaki: Japan’s forgotten humanitarian. Retrieved December 07, 2020, from https://www.japantimes.co.jp/opinion/2019/10/28/commentary/japan-commentary/mamoru-shinozaki-japans-forgotten-humanitarian/

Editor:Lim, F., Chua, A., & Lim, T. (2010, July 05). Mamoru Shinozaki. Retrieved December 07, 2020, from https://eresources.nlb.gov.sg/infopedia/articles/SIP_1686_2010-07-26.html


Kisah Tengkorak Pahlawan Dayak Yang Jadi Rebutan

Raja Pengayau itulah gelarannya sewaktu hidupnya untuk seorang pahlawan masyarakat Dayak ini yang bernama Patih Gumantar. Kehandalannya bertingkah serta tangkas menggunakan parang ilang menjadikan musuh-musuhnya gerun apabila berhadapan dengannya. Ditambah lagi diceritakan juga Patih Gumantar ini bukan sembarangan orangnya kerana selain tangkas di dalam ilmu perang beliau juga diceritakan memiliki ilmu kebatinan yang amat tinggi.

Patih Gumantar “Raja Pengayau” – Kisah Tengkoraknya Yang Menjadi Satu Rebutan, begitulah tajuk artikel daripada kami pada kali ini. Ianya merupakan satu cerita legenda rakyat di dalam masyarakat Dayak di Borneo yang sebenarnya kaya dengan sastera rakyat yang tidak begitu diketengahkan buat informasi seluruh generasi muda kita pada masa sekarang.

Patih Gumantar adalah pahlawan masyarakat Dayak di Borneo yang juga merupakan pengasas kepada kewujudan Kerajaan Mempawah di bumi Borneo suatu waktu dahulu. Beliaulah sebenarnya pendiri kepada Kerajaan Bangkule Rajakng, salah satu daripada kerajaan kuno yang diasaskan oleh masyarakat Dayak Borneo. Kerajaan Bangkule Rajakng ini berpusat di satu kawasan pergunungan yang dinamakan Pergunungan Sidiniang pada awal kurun ke-13 Masihi. Pada ketika itu diceritakan bahawa Kerajaan Bangkule Rajaknya merupakan satu kerajaan dibawah pengaruh hindu di dalam sistem pemerintahannya.

Dibawah kekuasaan Patih Gumantar, Kerajaan Bangkule Rajakng diceritakan berada di zaman kegemilangannya dengan seluruh jajahan takluknya makmur dari segi ekonomi dan sosial. Ditambah lagi Patih Gumantar diceritakan juga mempunyai hubungan yang baik dengan Patih Gajahmada yang merupakan penguasa empayar besar Kerajaan Majapahit yang suatu ketika dahulu merupakan satu kuasa besar yang mana empayarnya bertebaran sehingga ke bumi Borneo.

Apabila ada satu kerajaan yang maju dan makmur seperti Kerajaan Bangkule Rajakng sudah tentu jiran-jirannya akan senantiasa berasa tidak selamat dan begitulah halnya dengan satu lagi kerajaan kecil di bumi Borneo yang bernama Kerajaan Biaju yang berpusat di Sungkung. Pada satu hari diceritakan bahawa pahlawan-pahlawan Kerajaan Biaju telah menyerang hendap istana Kerajaan Bangkule Rajakng dan terjadilah satu perang yang amat dahsyat di dalam sejarah perang perluasan kuasa di bumi Borneo pada waktu itu.

Di dalam perang Ngayau ini, Patih Gumantar sendiri terkorban sehingga kepala beliau sendiri bercerai dari badan oleh pahlawan Kerajaan Biaju. Sudah menjadi tradisi setiap kepala musuh yang telah dipenggal akan dibawa pulang ke rumah panjang dan begitulah yang terjadi kepada kepala Patih Gumantar yang telah dibawa pulang sebagai “piala kemenangan” tersungkurnya Kerajaan Bangkule Rajakng di tangan Kerajaan Biaju di Sungkung. Di Sungkung, tengkorak Patih Gumantar walaupun musuh kepada Kerajaan Biaju namun beliau amat dihormati dan di rumah panjang mereka, tengkoraknya diletakkan di dalam satu tajau yang dinamakan Tajau Tarus.

Selepas kalahnya Kerajaan Bangkule Rajakng di tangan Kerajaan Biaju maka berakhirlah kewujudan kerajaan dayak ini dibumi Borneo sehingga 200 tahun kemudian barulah munculnya cikal Kerajaan Mempawah wujud di bumi Borneo. Yang pasti tengkorak Patih Gumantar itu tetap menjadi satu cerita legenda di dalam masyarakat Dayak di Borneo yang telah diperturunkan dari satu generasi ke generasi secara oral sehinggalah sekarang.

Alkisah dihikayatkan bahawa suatu waktu dahulu, Patih Gumantar mempunyai tujuh orang puteri yang masing-masing dilahirkan dengan pelbagai kepandaian. Salah seorang daripada puteri Patih Gumantar ini bernama Dara Itam atau nama sebenarnya Dayang Salimpat. Dara Itam ini diceritakan amat pandai di dalam ilmu kebatinan mengubat orang yang sakit dan kerana itulah beliau amat disayangi di dalam komoniti rumah panjangnya. Malah Dara Itam ini sendiri mempunyai perwatakan yang lemah lembut serta suka menolong orang yang susah serta cantik menjadikan beliau begitu terkenal sekali.

Hendak dijadikan cerita pada satu hari, Dara Hitam telah turun ke sungai untuk mandi manda dan diketika itulah tanpa beliau sedari, beberapa helai rambutnya yang panjang serta hitam pekat itu telah gugur dan hanyut dibawa air sungai. Pada ketika itu jauh di hulu sungai seorang raja yang bernama Raja Pulang Palih iaitu seorang raja yang mengembara dari Banten sedang melepaskan lelahnya di aliran sungai yang sama. Pada ketika itulah, Raja Pulang Palih telah terlihat beberapa gumpalan helai rambut dan beliau mengambilnya. Hanya dengan melihat rambutnya sahaja, Raja Pulang Palih pasti bahawa wanita yang mempunyai helaian rambut sekemas dan secantik ini sudah tentu bukan calang-calang wanitanya.

Raja Pulang Palih dan pengawalnya akhirnya memudiki sungai tersebut untuk melihat siapakah gerangan si pemilik rambut tersebut. Perjalanan mereka telah membawa mereka ke sebuah kampung yang terletak di Tembawang Selimpat. Disanalah beliau mendapat kepastian daripada penduduk kampung bahawa pemilik helaian rambut itu adalah Dara Hitam. Dan bukan mudah untuk bertemu dengan Dara Hitam kerana dia sering sibuk mengubati orang sakit.

Raja Pulang Palih dan pengawalnya akhirnya kembali ke Tembawang Ambator, tempat dimana mereka tinggal buat sementara waktu. Gejolak jiwa Raja Pulang Palih untuk melihat sendiri Dara Itam itu telah membawa beliau mengatur satu taktik iaitu Raja Pulang Palih berpura-pura sakit. Dan taktik ini dikongsi beliau dengan pengawal-pengawalnya. Pengawalnya yang bersekongkol telah kembali ke Tembawang Selimpat dan memohon bantuan daripada Dara Itam untuk merawati Raja Pulang Palih. Tanpa berlengah, Dara Itam pun mempersiapkan segala ramuan herba hutan dan apa yang perlu untuk merawati Raja Pulang Palih.

Apabila sampai di Tembawang Ambator, barulah Dara Itam mengetahui bahawa ini hanya satu sandiwara dan Raja Pulang Palih tidak membenarkan Dara Itam pulang ke Tembawang Selimpat kerana beliau cuba memujuk Dara Itam untuk menikahi beliau. Dara Itam mengetahui bahawa bukan satu yang mudah untuk menolak permintaan daripada seorang Raja lebih-lebih lagi beliau sendiri berada dibawah jagaan Raja Pulang Palih. Dengan penuh kelembutan bicara kerana tidak mahu mengusik ati Raja Pulang Palih, akhirnya Dara Itam mengenakan satu syarat kepada Raja Pulang Palih iaitu sekiranya ingin memperisterikannya, Raja Pulang Palih harus merebut kembali tengkorak ayahnya Patih Gumantar yang sekarang berada di Kerajaan Biaju di Sungkung.

Apabila mendengar syarat daripada Dara Itam itu telah membuatkan Raja Pulang Palih untuk berfikir seketika kerana beliau tahu bukan senang untuk mengalahkan pahlawan-pahlawan Kerajaan Biaju di Sungkung. Jika Kerajaan Bangkule Rajakng yang tersohor itu boleh dikalahkan inikan pula tentera beliau yang sedikit itu. Dari sini, Raja Pulang Palih telah terfikir untuk mengalahkan pahlawan Biaju hanya dengan tipu muslihat.

Akhirnya dengan pemuafakatan dengan penasihatnya akhirnya mereka sepakat untuk membina sebuah jong atau kapal besar. Pada ketika itulah beliau memerintahkan beberapa orang pengawalnya untuk menebang sebatang pokok kayu yang besar yang bernama pohon Melabo. Pohon Melabo sememangnya antara pohon yang kayunya adalah jenis keras dan bermutu tinggi untuk dijadikan kapal besar. Namun sesuatu yang ganjil berlaku apabila pokok itu berjaya ditebang, keesokan harinya pokok tersebut akan berdiri megah seperti tiada apa-apa berlaku.

Hal ini menjadikan Raja Pulang Palih begitu hampa kerana hanya pohon Melabo yang paling baik untuk dijadikan kapal besar di daerah itu. Peristiwa pelik yang berlaku itu telah diceritakan oleh Raja Pulang Palih kepada Dara Itam dan dengan cadangan daripada Dara Itam, Raja Pulang Palih telah memanggil seorang pemuda yang bernama Riya Sinir kerana menurut Dara Itam, hanya Riya Sinir yang mempunyai kepakaran di dalam hal menebang pohon Melabo yang sakti itu.

Kedatangan Riya Sinir ke Tembawang Ambator disambut oleh Raja Pulang Palih sendiri dan segera beliau meminta Riya Sinir untuk menebang pohon Melabo itu. Hanya dengan sekali hayunan, pohon Melabo tumbang rebah ke bumi dan hal ini amat menggembirakan Raja Pulang Palih kerana sudah tentu niatnya untuk menikahi Dara Itam akan terlaksana jua. Namun sebenarnya tanpa Raja Pulang Palih ketahui bahawa Dara Itam telah memanggil saudara keluarganya sendiri untuk membantunya keluar daripada cengkaman Raja Pulang Palih. Riya Sinir sebenarnya adalah saudara jauh kepada Dara Itam dan beliau juga dikurniakan dengan pelbagai kesaktian seperti mana-mana keturunan Patih Gumantar.

Raja Pulang Palih begitu kagum dengan kehandalan Riya Sinir telah meminta Riya Sinir untuk tinggal di Tembawang Ambatur dan bersama-sama menyiapkan kapal besar. Riya Sinir bersetuju kerana beliau juga ingin turut serta untuk mendapatkan kembali tengkorak Patih Gumantar yang juga keturunannya daripada Kerajaan Biaju. Dan setelah beberapa ketika, maka siaplah kapal besar Raja Pulang Palih ini maka bermulalah proses untuk melepaskannya ke sungai. Sekali lagi satu hal yang pelik berlaku iaitu walau seberapa ramai yang menarik/menolak kapal besar itu, ianya tetap tidak bergerak dan ini begitu memeningkan Raja Pulang Palih.

Akhirnya Riya Sinir tampil membantu Raja Pulang Palih iaitu ada beberapa syarat yang harus dipatuhi sekiranya inginkan kapal itu mencecah air. Syarat-syaratnya adalah:

1. Raja Pulang Palih harus memilih 7 wanita hamil anak pertama untuk dijadikan alas kapal itu diluncurkan ke air.
2. Raja Pulang Palih harus mencari 7 biji telor ayam yang baru pertama kali bertelur.
3. Raja Pulang Palih harus mengadakan 3 gantang wang logam iaitu campuran perak, tembaga dan timah.

Mendengar syarat-syarat yang mustahil itu membuatkan Raja Pulang Palih berasa gerun dengan kesaktian untuk menunaikan permintaan Dara Itam itu namun kerana sudah kemaruk cinta dituruti jua. Dengan segala sumber, Raja Pulang Palih telah meminta rakyatnya untuk berkorban dan segalanya berjaya juga disediakan seadanya.

Tiba harinya untuk meluncurkan kapal tersebut, ketujuh-tujuh wanita hamil anak pertama telah diarahkan untuk berbaring dibawah kapal tersebut. Selepas menjalankan upacara ritual, Riya Sinir hanya menolak buritan kapal itu seorang sendiri maka meluncurlah kapal tersebut ke gigi air dengan melalui wanita-wanita hamil. Dan alangkah terkejutnya Raja Pulang Palih apabila ketujuh-tujuh wanita hamil itu tidak tercedera walau sedikitpun. Kesaktian Riya Sinir inilah yang menjadikan Raja Pulang Palih meminta beliau untuk menjadi ketua ekspedisinya ke Kerajaan Biaju nanti.

Atas persetujuan Riya Sinir menjadi ketua ekspedisinya maka Raja Pulang Palih telah berjanji akan memberikan kurniaan atas bantuan Riya Sinir itu dan beliau akan menunaikan apa jua permintaan Riya Sinir sekiranya ada kelak. Tiba harinya maka berangkatlah rombongan Raja Pulang Palih dan Riya Sinir menuju ke Kerajaan Biaju di Sungkung. Dan sesampai di Sungkung, Raja Pulang Palih telah menghantar beberapa orang pengawalnya untuk pergi menyiasat menyamar menjadi peniaga. Ini semua dilakukan bagi mengetahui kekuatan rakyat Kerajaan Biaju yang terkenal itu dan juga dimana lokasinya Tajau Tarus Patih Gumantar diletakkan.

Hasil daripada maklumat awal itu, Raja Pulang Palih tahu bukan senang untuk menewaskan kawalan ketat pengawal Kerajaan Biaju itu dan hanya dengan tipu muslihat sahaja boleh menewaskannya. Disinilah Riya Sinir memainkan peranannya dengan mengajukan cadangan agar Raja Pulang Palih untuk menggunakan 3 gantang wang campuran emas, tembaga dan timah yang dibawanya. Cadangan itu diterima oleh Raja Pulang Palih.

Di ketika malam gelap, Riya Sinir dan beberapa tentera Raja Pulang Palih telah bergerak menuju ke satu tempat di tepi sungai yang mana ianya merupakan kawasan untuk rakyat Kerajaan Biaju menimba air. Riya Sinir sengaja melemparkan wang campuran emas, tembaga dan timah itu di dalam air dan juga diikat di beberapa kain di atas pohon yang berdekatan. Dan kemudian, Riya Sinir dan pengawal Raja Pulang Palih bersembunyi di kawasan semak yang berhampiran dengan rumah panjang Kerajaan Biaju dan apabila pagi menjelma maka riuh rendahlah rakyat Kerajaan Biaju mengatakan ada wang turun dari langit untuk mereka.

Pada ketika itulah, kesemua yang dirumah panjang termasuk pengawal-pengawal Biaju yang menjaga Tajau Tarus Patih Gumantar telah meninggalkan pos kawalan mereka. Dan kesempatan itulah digunakan oleh Riya Sinir untuk mengambil tajau tarus tersebut dan dibawa pulang ke kapal besar mereka tanpa disedari oleh mana-mana orang Biaju di rumah panjang tersebut. Setelah Tajau Tarus di dalam kapal maka segeralah mereka belayar tanpa mahu berlengah masa lagi menuju ke Tembawang Ambator. Raja Palung Palih terlalu gembira atas kejayaan itu kerana ternyata Dara Itam sudah di dalam genggamannya.

Seketika belayar akhirnya rombongan Raja Palung Palih berserta dengan Tajau Tarus Patih Gumantar akhirnya tiba di Tembawang Ambutor dan kepulangan mereka disambut dengan penuh keraian oleh rakyat Raja Palung Palih. Di ketika itulah Raja Palung Palih memberikan hadiah kepada Riya Sinir seperti yang dijanjikannya iaitu beliau akan menghadiahkan mana-mana anak gadis yang tercantik di kalangan rakyat mahupun isteri-isterinya sekiranya Riya Sinir berkenan akan dijodohkannya dengannya. Dan sekiranya Riya Sinir tidak berkenan maka mintalah apa sahaja, beliau sendiri akan menunaikannya. Riya Sinir menolak segala hadiah daripada Raja Palung Palih itu sebaliknya beliau meminta Raja Palung Palih untuk menjodohkannya dengan Dara Itam atau Dayang Selimpat.

Walaupun permintaan daripada Riya Sinir itu adalah sesuatu yang akan menghancurkan hatinya namun kerana sejak dari awal lagi beliau telah berjanji akan menunaikan apa sahaja permintaan Riya Sinir, akhirnya dengan berat hati beliau menunaikannya. Perkahwinan Dara Itam dan Riya Sinir diadakan di Tembawang Ambutor dengan penuh istiadat masyarakat dayak Borneo dan Tajau Tarus Patih Gumantar juga dijadikan syarat untuk perkahwinan Dara Itam dan Riya Sinir ini. Setelah berkahwin diceritakan Dara Itam dan Riya Sinir telah pulang membawa bersama-sama Tajau Tarus Patih Gumantar ke Tembawang Selimpat untuk disemadikan di rumah panjang dimana komuniti dayaknya berasal.

Inilah cerita legenda tentang tengkorak Patih Gumantar yang penuh kesaktian jalan ceritanya yang juga merupakan satu sastera rakyat di dalam masyarakat Dayak Borneo. Mungkin ada banyak lagi versi-versi cerita legenda tentang Patih Gumantar dan apa yang dikongsi oleh kami adalah salah satu daripadanya. Sesungguhnya banyak cerita legenda di Borneo yang sudah tentu mempunyai maksud yang tersirat di sebalik yang tersurat untuk kita sama-sama mempelajarinya.


Colombia Ingin Mengeluarkan Harta Daripada Kapal Karam

Sejarah tidak begitu berpihak kepada Colombia. Pada mulanya, negara ini ditubuhkan daripada benih penjajahan Sepanyol dengan nama Kewizuraian (Viceroyalty) Granada.

Arus pembebasan memangkinkan kemerdekaan pada 20 Julai 1810. Kemudian Colombia berdepan pula dengan masalah daripada Amerika Syarikat, atas faktor pembinaan Terusan Panama.

Senang cakap – sejarah memang tidak begitu berpihak kepada Colombia, yang terpaksa mengharungi macam-macam hingga hari ini. Walau bagaimanapun, Colombia mempunyai sebuah kerajaan yang boleh kata stabil dengan pemimpin negara mampu mengekalkan kuasa lebih daripada satu mandat.

Sebagai negara yang pernah menjadi tumpuan penjajah zaman imperialisme, Colombia tentu sekali kaya dengan sejarah. Dulu kala British pernah cuba mengambil wilayah kewizuraian daripada tangan Sepanyol.

Strategi British tidak begitu menjadi, kerana penularan penyakit yang memberi kemenangan mudah pada pihak Sepanyol.

Ini bermakna laut Colombia menyembunyikan rangka kapal perang yang pernah menjadi bidak catur perang. Salah satu kapal ini bernama San Jose, yang ditemui di kawasan pesisiran pantai pada tahun 2015.

Tentang Kapal Agung Sepanyol

Gipuzkoa mempunyai sebuah limbungan kapal (shipyard) dimana Pedro de Arostegui sibuk menerima tempahan. Pada tahun 1697, beliau mendapat pelan daripada Francisco Antonio Garrote untuk pembinaan dua buah kapal – San Jose dan San Joaquin.

Kalau ikut konteks dulu, ini memang perkara biasa… bermakna San Jose adalah kembar San Joaquin, yang ditempah untuk menjadi sebahagian daripada konvoi perdagangan laut Sepanyol dibawah kepimpinan Jeneral Jose Fernandez de Santillan.

de Arostegui menyiapkan tempahan ini dalam masa setahun. Dan San Jose membelαh lautan dengan anak kapal begitu berpengalaman. Jeneral de Santillan memilih San Jose sebagai kapal utama (flagship) konvoi daripada Panama ke Colombia.

Pada 8 Jun 1708, konvoi ini diheηtαm sebuah skuad lautan British pimpinan Charles Wager. Serαηgαη ini berlaku begitu pantas dan mengejut. Wager memimpin enam buah kapal yang lengkap berseηjαtα. Jeneral de Santillan kalah teruk, barangkali kehilangan 1,247 anak kapal.

San Joaquin berjaya dirαmpαs Wager. Namun bagi pihak Wager, pertempυrαη ini amat merugikan… kerana San Jose tiba-tiba meletυp. Padahal mereka meηyerαηg dengan matlamat untuk merαmpαs San Jose.

Kαrαmηyα Kapal Idaman

Charles Wager tidak dapat mengambil harta yang dibawa San Jose. Kalau ikut anggaran, San Jose mengusung 180,000 kilogram harta dalam bentuk emas, perak dan barangan kemas. Jumlah ini merumuskan satu nilai sangat jelas… iaitu AS$17 bilion, yang patutnya didagangkan di Perancis.

Selama 300 tahun, banyak pihak terliur untuk mengambil harta San Jose. Undang-undang pula semakin mengukuh sekarang.

Tiada pihak boleh sewenang-wenangnya membuat operasi penyelaman tanpa izin atau restu pihak kerajaan Colombia. Kerana harta tersebut sudah menjadi sebahagian daripada harta Colombia. Ibaratkan disimpan dalam bank, cuma terdedah di dasar laut.

Kerajaan Colombia memang serius pasal bab San Jose. Bαηgkαi kapal ini sebenarnya ditemui delegasi Amerika Syarikat, iaitu Sea Search Armαdα (SSA). Itu pun pada tahun 1981. Pihak SSA bersetuju untuk mengeluarkan harta ini dengan syarat pembahagian 65-35 peratus (Colombia majoriti).

Namun kerajaan Colombia menolak tawaran ini, berpendapat harta ini milik mutlak negara. Mereka berunding untuk memberi SSA hanya 5 peratus sebagai “upah cari” yang dikenakan cukai sebanyak 45 peratus.

Senang anggap begini. Nilainya AS$17 bilion. Colombia ambil semua dan beri AS$850 juta kepada SSA. Cukup masa, SSA perlu membayar cukai sebanyak AS$382.5 juta. Bermakna penat lelah cari dan keluarkan, SSA mendapat AS$467.5 juta sahaja… sementara Colombia membolot AS$16.5 bilion (Spilman, 2012). Boleh tahan juga orang Colombia berunding.

Pendekatan kerajaan Colombia wajar dipuji, kerana mereka tahu harta tidak ke mana. Mereka tidak perlu maklumat daripada SSA.

Pada 27 November 2015, pihak Colombia sendiri mencari dan menemui San Jose (Metcalfe, 2022)… bermakna sekarang, harta San Jose adalah milik mutlak Colombia. Setiap sen. Setiap dolar. Buat masa sekarang, kerajaan menokhtahkan kos untuk mengeluarkan kapal ini.

Mereka perlu berbelanja sebanyak AS$70 juta untuk 1) mengeluarkan harta AS$17 bilion dan 2) mempamerkan kapal di muzium. Sekali lagi, boleh tahanlah skim cepat kaya Colombia ini.

RUJUKAN:

Metcalfe, T. (2022, Februari 24). Colombia moves to salvage immense treasure from sunken Spanish galleon. Live Science.

Spilman, R. (2012, Februari 29). Galleon San Jose, the ‘Holy Grail of Ship Wrecks’. The Old Salt Blog.


Top 9 Peristiwa Geopolitik Seluruh Dunia

Nak hujung-hujung tahun ni, bolehlah kita buat recap apa perkembangan terpenting dalam hubungan antarabangsa dan geopolitik sepanjang tahun 2019.

Biasanya orang buat Top 10. Tapi benda Top 10 bunyi macam 80s sangat. Sekarang orang buat Best 9, baru hipstur.

So berikut adalah 9 perkembangan geopolitik terpenting bagi tahun 2019. Aku pilih dari segi impaknya kepada sistem antarabangsa dan hubungan antara negara. Ada berita yang gempak dan menarik perhatian tapi tak memberi impak, contoh macam PM termuda di Finland (so?), Greta how dare you (orang dah lama sedar pasal isu alam sekitar, tak faham kenapa media duk up budak ini).

Basically aku dah pernah cover semua isu-isu yang tersenarai, gila produktif (kau pun boleh jadi se-produktif aku kalau fokus membaca dan menulis pasal isu, bukan mengumpat dan mengkritik pasal orang). Ada link ke semua artikel di hujung penerangan.

#9. TRUMP IMPEACHMENT

Isu yang agak kecoh pada tahun 2019. Kalau buka CNN memang siang malam depa duk ratib bila Trump akan di-impeach dan kenapa patut di-impeach. Terpaksa tukar BBC bagi tenang sikit. Kecoh tapi tak ada impak sebenarnya: Trump hampir mustahil dilucutkan jawatan menerusi impeachment pada tahun depan. Tak berani kata 100% mustahil, 99.5% lah aku bagi. Tapi still, Trump being Presiden US ke-3 yang kena impeach, kira penting juga lah, so aku bagi #9.

Link:
https://www.facebook.com/ayman.rashdan.wong/posts/10211669892822475
https://www.facebook.com/ayman.rashdan.wong/posts/10212189082081882

#8. THE RISE OF INDONESIA

Tahun 2019 ialah “defining moment” bagi Indonesia. Masyarakat hampir terkoyak oleh kempen Pemilu yang toksik. Namun “reconciliation” antara Jokowi dan Prabowo membolehkan Indonesia memulih daripada politik toksik dan berfokus kepada agenda pembangunan negara “Indonesia Maju 2025”. Pembaharuan seperti pemindahan ibu negara bakal memacu Indonesia menjadi salah sebuah adikuasa Asia. Keadaan mungkin akan agak berbeza kalau Prabowo menang, atau Jokowi menang tapi tak reconcile denga Prabowo. A right decision, at the right time, with the right person(s), change the whole nation.

#7. HONG KONG PROTEST

Demonstrasi aman membantah RUU ekstradisi jadi rusuhan berbulan-bulan yang melumpuhkan ekonomi salah sebuah pusat antarabangsa di Asia. Hong Konger takut kebebasan mereka di bawah kerangka “One Country, Two Systems” dicabul oleh Beijing yang semakin authoritarian. Di Taiwan, Tsai Ing-Wen menggunakan isu Hong Kong sebagai modal untuk mengabsahkan pendirian pro-merdeka dia bagi memenangi PRU Januari tahun depan.

Link:
https://www.facebook.com/ayman.rashdan.wong/posts/10211122983830092
https://www.facebook.com/ayman.rashdan.wong/posts/10211982795204839

#6. THE END OF ISIS

Kubu terakhir ISIS di Syria akhirnya ditawan oleh SDF/YPG yang diketuai oleh pejuang berbangsa Kurd. Tak lama kemudian, “Khalifah” ISIS juga ditamatkan riwayat oleh tentera US. Namun bukan bermaksud ISIS terus terkubur, ia masih boleh regroup dan buat comeback. Malah kebangkitan SDF/YPG menimbulkan keresahan di Turki, yang seterusnya membawa kepada…

Link:
https://www.facebook.com/ayman.rashdan.wong/posts/10210544379965357
https://www.facebook.com/ayman.rashdan.wong/posts/10211869204205135

#5. OPERATION PEACE SPRING

Turki melancarkan operasi ketiga selepas Operation Euphrates Shield (2016) dan Operation Olive Branch (2018) untuk mengusir SDF/YPG yang menduduki sempadan Turki-Syria selepas menundukkan ISIS. Erdoğan nak guna sempadan yang dibersihkan daripada ancaman SDF/YPG untuk bina “safe zone” untuk menempatkan semula pelarian Syria yang membanjiri Turki, serampang dua mata. Tindakan Trump yang pejam sebelah mata dalam pertempuran antara Turki dan SDF/YPG dilihat sebagai pengkhianatan kepada Bangsa Kurd, menghakis lagi kredibiliti US di mata sekutunya dan pengaruhnya di Timur Tengah. Tak lupa jua insiden inilah yang buat Trump karang surat yang epik kepada Erdoğan.

Link:
https://www.facebook.com/ayman.rashdan.wong/posts/10211749864741723
https://www.facebook.com/ayman.rashdan.wong/posts/10211804489627311

#4. INDIA-PAKISTAN TENSION

Hubungan India-Pakistan jadi tegang semula akibat Kashmir. India menuduh Pakistan cuba infiltrate dan mengucar-kacirkan Kahsmir, Pakistan pula menuduh India menindas umat Islam. Hubungan antara dua negara berada di tahap paling tegang sejak 1990-an akibat Narendra Modi dan Imran Khan masing-masing memain sentimen nasionalis dan identiti. Kedua-dua India dan Pakistan ada senjata nuklear, plus hubungan mereka yang rumit dengan US, China, Russia, Saudi, Israel dan Turki, kalau tak berhati-hati silap-silap boleh membawa kepada WW3.

Link:
https://www.facebook.com/ayman.rashdan.wong/posts/10210577385550476
https://www.facebook.com/ayman.rashdan.wong/posts/10210586982510394

#3. TRADE WAR NEGOTIATIONS

Trade war ni isu besar tahun lepas, tahun ni slow sikit sebab perundingan telah dilancarkan bagi menyelesaikan masalah antara depa berdua. Cuma perkembangan slow sikit sebab masing-masing nak drag: China nak drag kot-kot tahun depan Trump kalah pilihanraya presiden, Trump pun nak drag supaya pengundi ada rasa nak bergantung kat dia untuk dapatkan “best deal” dengan China.

Link:
https://www.facebook.com/ayman.rashdan.wong/posts/10211218336813857

#2. THE JOKER SPRING

Tahun 2019 menyaksikan gelombang demonstrasi terbesar sejak Arab Spring pada tahun 2011-2012. Dari Lubnan, Iraq, Chile hingga Ecuador, protester membantah kerajaan yang gagal menangani masalah kos sara hidup dan memperkenalkan cukai/caj yang membebankan.

Persamaan antara semua demonstrasi ini ialah protester memakai lambang Joker yang trending tahun 2019. Joker dah menggantikan Guy Fawkes (V for Vendetta) sebagai simbol rebel acah. Tapi kalau dibaca secara mendalam, watak Joker dalam filem yang merupakan seorang “underdog” dalam strata sosioekonomi sedikit sebanyak melambangkan protester yang rasa tertekan dalam kehidupan. So aku bagi nama Joker Spring. Berbeza dengan Arab Spring yang menuntut kebebasan politik, Joker Spring lebih kepada isu bread-and-butter.

Nampak kelakar, tapi dia punya penangan sampai PM Lubnan dan Iraq pun letak jawatan, Chile membatalkan sidang kemuncak APEC. “Governability” kerajaan teruji di era di mana rakyat boleh organize mass protest anywhere, anytime.

Link:
https://www.facebook.com/ayman.rashdan.wong/posts/10211849589274774
https://www.facebook.com/ayman.rashdan.wong/posts/10211891115272898

#1. THE BREXIT SAGA

Ingat UK keluar EU tu macam keluar group Whatsapp je, sekali depa bagi drama Shakespeare. Mula-mula yakin boleh keluar on time pada Mac 2019, sekali deal kena reject. Theresa May hampir kena undi tak percaya. Brexit tunda. Deal reject lagi. May letak jawatan. Johnson jadi PM baharu. Johnson nekad keluar pada Oktober walaupun tak ada deal, hampir jadi “no deal”. Johnson hampir kena undi tak percaya. Johnson dapat deal baharu. Deal lulus. Tunda lagi. Parlimen bubar. Johnson menang. Deal lulus.

Apa pun, semua drama ni berbaloi sebab Brexit ialah perkara yang cukup memberi impak. Johnson sekarang ada 5 tahun untuk mencorak halatuju dasar luar UK. Kemungkinan besar UK akan muncul sebagai kutub kuasa (power pole) baharu yang berdikari daripada EU. Mungkin juga UK akan jadi lebih rapat dengan US, mungkin juga ia kembali jadi neo-colonial power dan pemimpin kepada negara-negara Anglosphere.

Kejayaan Brexit akan merancakkan lagi semua gerakan “Frexit” “Italeave” yang juga mahu negara depa keluar EU. Prestasi teruk Parti Labour dalam PRU juga bakal mempengaruhi pilihanraya presiden di US tahun depan. Di kalangan Democrat dah ada suara-suara yang suruh jangan mengulangi kesilapan memilih calon sosialis (yang dituju kepada Bernie Sanders). Perpecahan dan kekeliruan di kalangan Democrat hanya membuat peluang Trump menang semakin cerah.

Cerita pasal 2019 saja macam kurang syok. Memandangkan tahun ni tahun terakhir dekad 2010-an, besok aku up juga Best 9 bagi dekad 2010-2019.


Dalgona: Gula-Gula Klasik Kegemaran Korea

Dua tiga hari ini tular dengan satu resepi baru yang dimuatnaik di pelbagai media sosial, iaitu resepi kopi dalgona. Ya, ejaannya adalah dalgona, bukan dolgona, dogolna atau dolgano. Jadi, apa istimewanya kopi dalgona ini?

Artikel ini sebenarnya bukanlah ingin menceritakan tentang resepi tular kopi dalgona ini. Tetapi, artikel ini akan mengupas serba sedikit berkaitan dengan dalgona itu sendiri, iaitu sejenis gula-gula klasik Korea. Anda akan dibawa untuk mengenali sejarah dan cara pembuatan dalgona ini, dan apakah persamaannya dengan gula-gula tradisional dari negara yang lain.

Kisah dalgona

Nama dalgona ini sebenarnya datang daripada perkataan Dalgoona (달구나) yang membawa erti manis. Dalgona ini juga turut dikenali sebagai ppopgi, namun ada sedikit perbezaan dari segi bahan yang digunakan oleh kedua-duanya. Malah, dalgona terlebih dahulu popular dalam kalangan masyarakat berbanding ppopgi yang muncul selepasnya.

Dalgona adalah antara pemanis mulut yang dijual di jalanan, bersama-sama pemanis mulut yang lain seperti hotteok (호떡) iaitu penkek manis dan bungeo-ppang (붕어빵) iaitu roti/pastri berbentuk ikan. Setiap kali menjelangnya musim sejuk, pemanis mulut seperti hotteok dan dalgona ini menjadi antara makanan popular dan dijual di hampir setiap jalanan di Korea Selatan.

Dalgona boleh dianggap sebagai makanan yang dekat di hati rakyat Korea, makanan jiwa yang menjadi kenangan buat kebanyakan daripada rakyatnya. Suatu masa dahulu, dalgona sering dijual di jalanan, dengan kanak-kanak dan remaja akan berkumpul untuk membelinya dengan harga yang sangat murah.

Para penjual dalgona ini biasanya adalah pakcik-pakcik tua yang membuat sendiri dalgona di hadapan kanak-kanak yang mengerumuninya. Kanak-kanak gemar melihat prosesnya yang kelihatan ‘ajaib’ di mata mereka, yang mana gula yang kembang bersama serbuk penaik sewaktu memasaknya.

Asal-usul dalgona

Asal-usul dalgona ini sebenarnya tidak dapat dipastikan, namun ia dikatakan berasal dari Busan, pada sekitar tahun 60-an. Berbanding gula-gula karamel (toffee) dari negara yang lain, dalgona dari Korea ini mempunyai resepi yang cukup ringkas dan mudah untuk dibuat. Resepi asas bagi dalgona hanyalah menggunakan dua bahan sahaja, iaitu gula (atau blok glukosa) dan serbuk penaik (baking soda atau sodium bikarbonat).

Pada sekitar tahun 1970-an hingga 1990-an, terdapat penjaja dalgona yang menjual kepingan gula-gula ini dengan mengenakan pelbagai cabaran menarik, dengan harga yang cukup rendah, iaitu di antara 50 hingga 100 won sahaja. Pelbagai bentuk dalgona, daripada bentuk hati, bintang dan banyak lagi bentuk lain dihasilkan bagi menarik perhatian pelanggan.

Kebiasaannya, penjaja akan mencabar pelanggan mereka yang kebanyakan terdiri daripada kanaka-kanak untuk memotong bentuk yang telah dihasilkan pada kepingan dalgona, dengan hanya menggunakan pin, tanpa merosakkannya. Ia semestinya bukanlah sesuatu yang mudah, lebih-lebih lagi buat kanak-kanak yang masih muda. Namun, sebenarnya, cabaran inilah yang paling dinantikan oleh golongan kanak-kanak pada waktu itu.

Apa yang menariknya pada cabaran ini? Pada awal cabaran, ia menyeronokkan kerana lebihan kepingan dalgona yang dipotong itu boleh terus dimakan oleh kanak-kanak. Namun, dalam cuaca yang sejuk, dan tangan yang menggeletar, sudah pastilah usaha untuk memotong bentuk dalgona tersebut menjadi sedikit rumit, tambahan pula dalgona yang sejuk agak sukar untuk dipotong berbanding yang masih panas.

Sebagai hadiahnya, penjaja dalgona ini akan memberikan kepingan dalgona lain secara percuma, dan ada juga penjaja yang memberikan hadiah lain bergantung kepada kawasan ia dijual. Kegembiraan sebenar yang dinikmati oleh kanak-kanak ini bukanlah kerana hadiah yang diberikan, tetapi keseronokan berkumpul beramai-ramai di bawah payung penjaja dan sama-sama memotong dalgona.

Sentimen dan memori inilah yang menjadi kenangan istimewa bagi kanak-kanak yang membesar pada sekitar tahun 70-an hingga 80-an, dan sekaligus menjadikan dalgona antara gula-gula klasik kegemaran ramai. Meskipun begitu, bermula penghujung tahun 80-an dan seterusnya, dalgona ini perlahan-lahan semakin dilupakan atas pelbagai sebab seperti kualitinya yang rendah dan tahap kebersihan yang kurang dalam kalangan penjaja. Tambahan pula, ia bukanlah suatu makanan yang menyihatkan kerana 99 peratus bahannya adalah gula semata-mata.

Cara membuat dalgona

Seperti yang dinyatakan, bahan utama bagi dalgona ini hanyalah gula dan serbuk penaik sahaja. Kaedahnya mudah sahaja, iaitu:

Apa yang paling penting dalam proses penghasilan dalgona ini adalah pemilihan peralatan yang tepat, kerana untuk meratakan adunan gula yang masih panas bukanlah suatu proses yang mudah!

Perbezaan dalgona dengan gula-gula lain

Secara asasnya, dalgona ini merupakan ahli keluarga kepada gula-gula karamel (toffee) yang sering kita temui di negara barat. Perbezaan utama antara dalgona dengan gula-gula dari negara lain hanyalah pada bahan utamanya sahaja. Di Amerika Syarikat contohnya, toffee yang terkenal di negara tersebut adalah English toffee, yang biasanya mengandungi badam di dalamnya, dengan dua versi iaitu keras dan boleh dikunyah.

Di United Kingdom pula, ia lebih dikenali sebagai butter crunch, manakala di Itali, ia dipanggil sebagai mou candies. Versi toffee yang diadun dengan menggunakan serbuk penaik ini merupakan rangkaian kepada konfeksi honeycomb (seperti dalgona), dan di United Kingdom serta Canada ia dikenali sebagai crunchie bar. Versi yang sama juga boleh ditemui di Australia, dengan nama violet crumble.

Kesimpulan

Pada hari ini, di Korea Selatan, dalgona masih dihasilkan, dan penjaja masih menjualnya. Namun, lokasinya para penjaja dalgona ini lebih banyak tertumpu kepada kawasan taman tema dan tempat tumpuan pelancong kerana tujuannya adalah untuk memperkenalkan gula-gula klasik ini kepada masyarakat luar.

Meskipun dalgona ini boleh dikategorikan sebagai suatu snek yang tidak menyihatkan dengan kandungan gula yang tinggi, namun bagi masyarakat Korea, mereka masih mahu mengenang dalgona sebagai suatu memori ketika zaman kanak-kanak mereka.  Memori tentang keseronokan dan kegembiraan ketika berkumpul beramai-ramai menanti dalgona panas mengikut bentuk yang mereka gemari.

RUJUKAN

Giandzi, M. (2020). Dalgona coffee is the new viral way to have instant coffee. Retrieved March 22, 2020, from https://www.msn.com/en- gb/foodanddrink/foodnews/dalgona-coffee-is- the-new-viral-way-to-have-instant-coffee/ar- BB11tdaw?li=AAJsMOW&srcref=rss

Jin Joo. (2018). Dalgona – Korean Sponge Candy Recipe. Retrieved March 22, 2020, from https://kimchimari.com/dalgona-sponge- candy-korean-street-food/

Namhee, C. (2017). Dalgona: An Entertaining , Wintery Snack from the Past. Retrieved March 21, 2020, from https://gwangjunewsgic.com/food- drink/korean-food/dalgona/